title: Hekatomnidit

text:
Hekatomnidit olivat antiikin Kaariaa hallinnut suku. Hekatomnidit hallitsivat Kaariaa Persian valtakunnan satraappeina. Suku on saanut nimensä sen kantaisän Hekatomonksen mukaan.
Kaaria oli Hekatomnidien aikana melkein itsenäinen ja se nousi kapinaan Artakserkses III:n aikana.


title: Hekatomnidit

text: Suvun tunnetuin jäsen on Mausolos jonka vaimo rakennutti kuuluisan Halikarnassoksen mausoleumin. Sana mausoleumi on juonnettu Mausoloksen nimestä.


title: Arja Koriseva

text: Arja Sinikka Koriseva-Karmala (s. 21. huhtikuuta 1965 Toivakka) on suomalainen iskelmälaulaja, musikaalitähti ja tv-kasvo. Hänet valittiin vuonna 1989 Tangokuningattareksi. Hänet on palkittu myös "Kaikkien aikojen tangokuningattarena" (1997).


title: Arja Koriseva

text: Arja Korisevan keikkamyynnistä, tiedotuksesta, konserttituotannosta sekä Fan Club -toiminnasta on vastannut 17. maaliskuuta 2003 alkaen Arja Koriseva Oy, jonka hän perusti 1990. Aiemmin hänen esiintymisensä järjesti Fortone Productions Oy. Korisevan oma yhtiö on huolehtinut myös hänen cover-levynsä Kun aika on, joululevyn "Joulu joka päivä" sekä muutamien sinkkujen tuotannosta.


title: Arja Koriseva

text:
Arja Koriseva on palkittu niin musiikistaan kuin tv-töistään, lukuisat hänen albumeistaan ovat Suomen kaikkien aikojen myydyimpien levyjen luettelossa ja
Arja Koriseva on osallistunut kahdesti kansainvälisiin laulukilpailuihin sijoittuen molemmilla kerroilla toiseksi, 1990 Malesiassa, Kuala Lumpurissa Kultainen Leija -laulukipailussa "Kun tunteet kuljettaa" –kappaleella ja 1992 Romaniassa, Kultainen Hirvi -kilpailussa (2 sija) "Huomiseen" –kappaleella. Hän osallistui Suomen Euroviisukarsintoihin vuosina 1991, 1992, 1993 ja 2004.


title: Arja Koriseva

text: Arja Koriseva on tehnyt uransa aikana yli 15 pitkäsoittoa, joista seitsemän on myynyt vähintään kultaa. Platinalevyjä on kertynyt neljä. Esikoisalbumia ”Arja Koriseva” on myyty tuplaplatinaan oikeuttaneet yli 100 000 kappaletta ja se on Suomen 53. myydyin kotimainen albumi. Kesällä 2003 tangosinkku, Voitko vain unohtaa, myi kultaa, eli yli 5 000 kappaletta, Seinäjoen Tangomarkkinoilla.


title: Arja Koriseva

text: Arja Korisevasta sanotaan usein ettei hänellä ole yhtään todellista hittiä. Kuitenkin esimerkiksi Suomen euroviisukarsinnoista tuttu "Enkelin silmin" (1991) on ollut varsin suosittu. Muita soittolistojen kärkisijoille kohonneita kappaleita ovat muun muassa ""Rannalla"", ""Et saa mua unohtaa"", ""Rakastunut nainen"", ""Tuulen värit"" (Disneyn animaatiosta Pocahontas) sekä ""Nauran ja rakastan"".


title: Arja Koriseva

text: Vuosi 2009 oli Arja Korisevalle uran 20-vuotisjuhlavuosi. Keväällä 2009 Arja Koriseva siirtyi Ile Vainion Edel Records Finlandiin ja artistin 15. studioalbumi Minä taistelen julkaistiin marraskuussa 2009.


title: Arja Koriseva

text: Keväällä 2012 Arja levytti yhdessä pianisti Jouni Someron kanssa hengellisen levyn Kirkossa, sekä saman vuoden syksyllä hengellisen joululevyn Joulukirkossa.


title: Arja Koriseva

text: Lokakuussa vuonna 2015 ilmestyi Kuningatar Arja, ammattina artisti-kirja, jonka hän on kirjoittanut yhdessä Hellevi Poudan kanssa. Kirjassa Arja kertoo julkisuudessa olemisesta ja antaa myös vinkkejä artistiksi haluaville.Laulamisen ohella Arja Korisevalla on ollut kolme omaa tv-show’ta, Näytönpaikka (1995–1996), Suuri luokkakokous (2000) ja Jos sais kerran (2002–2003) yhdessä Joel Hallikaisen kanssa. Omien ohjelmien lisäksi hän on juontanut muun muassa Speden sallitut leikit- ja Speden tee-se-itse TV -ohjelmia sekä lukuisia yksittäisiä viihde-, gaala- ja hyväntekeväisyysohjelmia. Tangomarkkinoiden finaalia Arja Koriseva on juontanut kolmesti, vuosina 1991, 1994 ja 2004. Hän on vieraillut useissa viihdeohjelmissa, kuten Kymppitonni, Kivikasvot, Bumtsibum, Kokkisota, Kuutamolla ja Levyraati. Hänet on nähty myös valkokankaalla Vääpeli Körmy- ja Hilarius-Hiiri -elokuvissa sekä hän on antanut äänensä Pocahontas-hahmolle Disneyn Pocahontas -elokuviin 1995 ja 1998.Vuonna 2005 Arja Koriseva otti vastaan pääroolin Mariana Seinäjoen Kaupunginteatterin musikaalissa The Sound Of Music. Musikaalin ensi-ilta oli 1. syyskuuta 2005 Seinäjoen Kaupunginteatterissa ja viimeinen esitys oli 14. lokakuuta 2006. Musikaali löi kaikki teatterin katsojaennätykset keräten kaikkiaan yli 52 000 katsojaa. Ennen Seinäjokea Koriseva on nähty muun muassa Lahden kaupunginteatterissa (Laulavat sadepisarat 1997–1998) sekä vuonna 2000 Turun Samppalinnan kesäteatterissa musikaalin "My Fair Lady" nimiroolissa. My Fair Lady toi Turkuun teatterin historian menestyksekkäimmän näytöntökauden. Kesän aikana musikaalin näki 64 000 katsojaa. Vuonna 2008 Koriseva palasi "The Sound of Music" -musikaalin päärooliin esittämään koti-opettajatar Mariaa Imatran Teatteriin runsaaksi kahdeksi kuukaudeksi. Syksyllä 2008 Suomen kanta-esityksensä sai Herrasmieshuijarit (Dirty Rotten Scoundrels) -musikaali Tampereen työväen teatterissa. Koriseva esitti siinä naispääosaa, perijätär Christine Colgatea.


title: Arja Koriseva

text: Koriseva jatkoi teatteria, tällä kertaa Marilyn Monroen tunnetuksi tekemässä Sugar Kanen roolissa Piukat paikat-musikaalissa, Heinolan kesäteatterissa kesäkuussa 2009. Esitys oli katsojamenestys kaikkien näytösten oltua loppuunmyytyjä.. Vuosina 2010-2011 Koriseva esitti Ava Gardneria Ava & Frank -musikaalissa Tampereella Musiikkiteatteri Palatsissa. Keväällä 2012 Koriseva esiintyi uudessa "Delilah"-musikaalissa Hämeenlinnan kaupunginteatterissa. Kesällä 2012 Koriseva on pääosassa Tampereen komediateatterin tuottamassa "Suuri tangomusikaali" -musikaalissa Laajavuoren kesäteatterissa Jyväskylässä.Arja Koriseva on palkittu muun muassa Emma-patsaalla vuoden naissolistina 1991 sekä Kullervo Linnan Säätiön palkinnolla 2004. Näiden lisäksi hän vastaanotti 1992 The World music Awards palkinnon Monte-Carlossa, "Best selling artist of the year". Vuonna 2006 Koriseva sai Tangomarkkinoilla Tango Finlandia-palkinnon, joka jaettiin kolmannen kerran.Arja Koriseva pelasi salibandyn naisten liigassa kaudella 1991–1992 viisi ottelua hämeenlinnalaisessa m/s ICS:ssä ilman tehopisteitä.


title: Arja Koriseva

text: Arja Koriseva meni naimisiin 20. heinäkuuta 1996 erityisopettaja Juha-Pekka (Pekka) Karmalan kanssa. Heillä on kolme lasta. Arja Korisevan sisar on juontaja Piia Koriseva.


title: Arja Koriseva

text: Koulutukseltaan Koriseva on luokanopettaja, mutta tätä työtä hän ei ole tehnyt, kun hän voitti Tangokuningatar-tittelin Tangomarkkinoilla 1989.


title: Arja Koriseva

text: Koriseva ilmoitti marraskuun alussa 2015 sairastuneensa rintasyöpään ja vetäytyvänsä vähintään puoleksi vuodeksi pois julkisuudesta. Hän palasi esiintymään Tangomarkkinoiden finaalikarsinnassa 18. kesäkuuta 2016.


title: Anne Taskinen

text: Anne Taskinen, taiteilijanimeltään Heinäsirkka, (s. 3. helmikuuta 1958 Helsinki) on suomalainen muusikko, toimittaja ja näyttelijä.


title: Anne Taskinen

text: Taskinen tuli julkisuuteen Sleepy Sleepersin laulajana 1970-luvun loppupuolella. Hän oli 1980-luvulla hetken myös Leningrad Cowboysien rivissä. Taskisen ensimmäinen soolosingle ilmestyi vuonna 1979 ja ensimmäinen albumi vuonna 1985.


title: Anne Taskinen

text: Hän on Suomen ensimmäinen itse omia kappaleitaan säveltänyt ja sanoittanut naismuusikko ja rocklaulaja. Rockin korkeat korot -idea keksittiin jo 1970-luvun lopulla ja 2000-luvun alussa se poiki kaksi jättikonserttia, kolmeosaisen TV-dokumentin ja kirjan "Rockin korkeat korot – suomalaisen naisrockin historia", joissa kaikissa Taskinen oli mukana.


title: Anne Taskinen

text: Taskisella oli 1980-luvun lopussa Yleisradiossa oma radio-ohjelma "Kissanainen sähisee ja kehrää" ja vähän myöhemmin hän oli käsikirjoittamassa ja nauhoittamassa televisio-ohjelmaa "Zoo". Toimittajana Radio Suomessa hän aloitti 1992 ja on ollut mm. ohjelmissa "Yöradio", "Sininen Kuu", "Tähtien kertomaa", "Muukalaisia yössä", "Mitä Suomi soitti", "Verkko soi", "Tunnelmassa", "Iltatähti" ja "Valoa ikkunassa".


title: Anne Taskinen

text: Hän on toiminut myös Taiteilijoiden rauhanjärjestö PAND:in varapuheenjohtajana sekä Iltalehden freelance-toimittajana (musiikki- ja kulttuurijuttuja).


title: Anne Taskinen

text: Taskinen on tehnyt pääosat Sina Kujansuun Äideistä parhain -veijaritarinassa ja Tampereen teatterikesän musikaalissa Coctail-kutsut. Hän oli toisessa naisroolissa Gilles Charmantin elokuvassa Iron Horsemen, jota esitettiin elokuvafestivaaleilla ulkomaillakin. Sivurooleja hänellä on ollut Aki Kaurismäen lyhytelokuvissa. Vuonna 2008 hänet nähtiin Risto Räppääjä -elokuvan goottinoitana.


title: Anne Taskinen

text: Taskinen on toiminut tapahtumajärjestäjänä mm. seuraavissa tapahtumissa:


title: 1G

text: 1G () on yleinen lyhenne ns. "ensimmäisen sukupolven" matkapuhelinteknologioille. Tämän ajattelun mukaan ensimmäistä sukupolvea (1G) edustavat analogiset standardit kuten Pohjoismainen NMT ja esimerkiksi Yhdysvalloissa käytetty AMPS.


title: 1G

text: Ensimmäisen sukupolven matkapuhelinjärjestelmille oli luonteenomaista se, että toisin kun perinteisissä radiopuhelimissa ja niin sanotuissa "nollannen sukupolven" matkapuhelinjärjestelmissä, käyttäjä kykeni säilyttämään puheluyhteyden liikkuessaan laajalti tukiasemien välillä yhteyden siirtyessä tukiasemalta toiselle saumattomasti.


title: 1G

text: Ensimmäisen sukupolven NMT-matkapuhelinverkko aloitti toimintansa Suomessa vuonna 1981. Pohjoismaiden yhteinen NMT-verkko oli maailman ensimmäinen mobiiliverkko, jossa puhelut toimivat valtakunnanrajojen yli.


title: 1G

text: NMT-verkko lopetettiin 31. joulukuuta 2002 ja sen jälkeen GSM on ollut yleisin matkapuhelinteknologia.


title: Aselepo

text: Aselepo on sodan tai muun aseellisen konfliktin tilapäinen keskeytys. Aseellisen konfliktin jo ollessa käynnissä riidan osapuolia voidaan yrittää suostutella tulitaukoon tai aselepoon neuvotteluyhteyden uudelleen avaamiseksi. Tällöin sovitaan, etteivät osapuolet suorita sotatoimia toisiaan vastaan tietyn ajankohdan jälkeen tai tietyllä aikavälillä. Sovinto voi olla alueeltaan tai kestoltaan rajattu.


title: Aselepo

text: Aselepo voi muodostua vuosien mittaiseksi, mikäli valtiot eivät solmi rauhansopimusta, jossa ne määrittelevät kaikki sodan- tai konfliktinjälkeiset kysymykset.


title: Aselepo

text: Aselepoa edeltää tulitauko, jossa välittömät sotatoimet lopetetaan, mutta joukot jäävät paikoilleen asemiinsa valmiina jatkamaan taistelua.


title: Anna Eriksson

text: Anna Sofia Eriksson (s. 22. huhtikuuta 1977 Rauman mlk) on suomalainen laulaja ja taiteilija. Hänen tunnetuimpiin levytyksiinsä kuuluu muun muassa kappaleet ”Kun katsoit minuun”, ”Huojuva talo” ja ”Kaikista kasvoista”. Eriksson on myyntitilastoissa yksi parhaiten menestyneistä suomalaisista artisteista.


title: Anna Eriksson

text: Anna Eriksson tuli tunnetuksi osallistuttuaan vuonna 1995 MTV3:lla esitettyyn "Kiitorata"-ohjelmaan. Esikoisalbumi "Anna Eriksson" ilmestyi vuonna 1997. Levyä on myyty yli eli tuplaplatinaa. Albumilta julkaistiin muun muassa menestyssinglet ”Juliet ja Joonatan” sekä ”Kesä yhdessä”. Esikoislevyn myötä Eriksson palkittiin vuoden naistulokkaan Emma-patsaalla. Hän sai vuonna 1999 myös Sauli Lehtosen muistorahaston kannustusstipendin.


title: Anna Eriksson

text: Jouluksi 1998 Eriksson julkaisi joululevyn "Anna joulu", joka ei sijoittunut lainkaan albumilistalle, mutta myi vähitellen kultaa. Seuraavana vuonna julkaistiin kolmas albumi "Odota mua", joka sisälsi hitiksi nousseen ”Ilta yöhön kuljettaa” -kappaleen.


title: Anna Eriksson

text: Vuonna 2000 Eriksson osallistui euroviisukarsintoihin Petri Laaksosen säveltämällä kappaleella ”Oot voimani mun”. Hän sijoittui finaalissa toiseksi häviten voittajalle kolmella pisteellä. Kappale voitti kuitenkin myöhemmin ensimmäisenä suomalaisena kappaleena euroviisufanien OGAE:n OGAE Second Chance Contest -varjokilpailun, jossa valitaan euroviisuista karsiutuneista kappaleista paras.


title: Anna Eriksson

text: Vuonna 2001 Erikssonin ”Kun katsoit minuun” -kappale valittiin vuoden 2001 parhaaksi iskelmäksi Iskelmä-radion järjestämässä yleisöäänestyksessä. Yli 57 000 kappaletta myyneen "Kun katsoit minuun" -albumin myötä Eriksson palkittiin jälleen Emma-palkinnolla, kun hänet valittiin vuoden naisartistiksi.


title: Anna Eriksson

text: Marraskuussa 2003 julkaistu "Kaikista kasvoista" -albumi myi platinaa ja levyn nimikappaleesta tuli yksi Erikssonin tunnetuimmista kappaleista.


title: Anna Eriksson

text: Syksyllä 2005 Eriksson piti 16 paikkakunnan konserttikiertueen kymmenvuotistaiteilijajuhlan kunniaksi "Sinusta sinuun" -albumin ilmestyttyä. Albumia myytiin yli ja se sisälsi jälleen hiteiksi nousseita kappaleita, muun muassa ”Ei se mennyt niin” -kappaleen. "Sinusta sinuun" -albumin kappaleista suurin osa on Anna Erikssonin ja Sipe Santapukin tekemiä.


title: Anna Eriksson

text: Syksyllä 2007 julkaistiin Erikssonin uran seitsemäs albumi, joka sai nimensä artistin kotipaikan mukaan, "Ihode".


title: Anna Eriksson

text: Erikssonin kahdeksas ja samalla ensimmäinen englanninkielinen studioalbumi "Garden of Love" julkaistiin 25. helmikuuta 2010. Albumi oli tyyliltään täysin erilainen kuin artistin aiemmat julkaisut. Aiemmin pop-iskelmään luokiteltavaa musiikkia esittänyt artisti siirtyi uudella albumilla henkilökohtaisempaan ja dramaattisempaan ilmaisuun. Kaikki "Garden of Love" -albumin kappaleet ovat Erikssonin itsensä säveltämiä ja sanoittamia.


title: Anna Eriksson

text: Vuonna 2012 Eriksson julkaisi uusimman studioalbuminsa "Manan", jonka hän sävelsi, sanoitti ja tuotti itse. Vuonna 2013 Erikssonille myönnettiin Teosto-palkinto, jonka perusteluissa todettiin "Mana"-levyn olleen ”rohkea pesäero” Erikssonin aiempaan tuotantoon. "Mana" rikkoi vuonna 2012 kultalevyrajan myynnillään.


title: Anna Eriksson

text: Hän aloitti vuonna 2012 myös Turun Sanomien kolumnistina.


title: Anna Eriksson

text: Syyskuussa 2018 Anna Erikssonin ohjaama sekä tuottama kokeellinen elokuva "M "julkaistaan Rakkautta & Anarkiaa -elokuvafestivaaleilla. Eriksson näyttelee elokuvassa pääroolin ja on tehnyt siihen käsikirjoituksen, musiikin, äänisuunnittelun, sekä leikkauksen itse. "M" osallistuu Venetsian elokuvajuhlilla kriitikkojen viikon kilpasarjaan. Aiempina vuosina kyseiseen sarjaan on valittu vain yksi suomalainen elokuva.


title: Anna Eriksson

text: Erikssonilla ei ole aikomusta julkaista uutta omaa musiikkia lähivuosina. Esiintymisiä laulajana hän aikoo kuitenkin jatkaa. Hän suunnittelee seuraavaksi elokuvan kuvaamista Yhdysvalloissa.


title: Anna Eriksson

text: Lokakuussa 2018 Eriksson julkaisi Stam1nan kanssa yhteistyössä tehdyn kappaleen ”Gaian lapsi”.


title: Anna Eriksson

text: Eriksson asui lapsena insinöörinä työskennelleen isänsä työn vuoksi Intiassa, Saudi-Arabiassa ja Tansaniassa. Hän on ollut lapsesta saakka innokas laulaja ja esiintyjä. Ulkomailla hän esiintyi monissa lastenjuhlissa, lähetystöjen juhlissa, kirkoissa sekä koulujen juhlissa. Lisäksi hän oli Tansaniassa Moshin kansainvälisen koulun yhtyeen laulusolisti. Hän harrastaa maalaamista.


title: Anna Eriksson

text: Eriksson avioitui 9. elokuuta 2008 valokuvaaja Matti Pyykön kanssa. He saivat pojan toukokuussa 2013 ja perhe asuu Uudessakaupungissa.


title: Pohjukaissuoli

text: Pohjukaissuoli eli "duodenum" käsittää 20-30 cm ohutsuolen alkuosasta ja alkaa mahanportista. Suurin osa ravintoaineiden imeytymisestä tapahtuu duodenumissa ja jejunumissa. Tämän vuoksi duodenumin seinämä on voimakkaasti poimuuntunut ja siinä on imeytymispinta-alaa kasvattavia mikrovilluksia ja nukkalisäkkeitä. Pohjukaissuolen avartuma on pohjukaissuolen leveähkö alkuosa, jonka sisältö on hapan siihen tulevan mahanesteen vaikutuksesta. Pohjukaissuolen avartumassa on runsaasti erityisiä pohjukaissuolirauhasia, joiden erittämä lima suojaa limakalvon soluja happamalta mahanesteeltä. Jos pohjukaissuolirauhasten toiminta on häiriintynyt, hapan ruokasula saattaa aiheuttaa pohjukaissuolen limakalvoon haavaumia.


title: Pohjukaissuoli

text: Puolessavälissä pohjukaissuolta mahasta tullut hapan ruokasula neutraloituu sapen ja haimanesteen vaikutuksesta. Sappi erittyy sappirakosta sappitiehyttä pitkin pohjukaissuoleen ison pohjukaissuolinystyn eli papilla Vaterin kohdalle. Samaan kohtaan tulee myös haimasta haimatiehyt, mutta sillä voi olla toinenkin laskukohta, jota kutsutaan pieneksi pohjukaissuolinystyksi. Haimatiehyt ja sapenjohdin saattavat olla yhtyneinä loppuosastaan. Pohjukaissuoli on koko leveydeltään kiinni vatsaontelon takaseinämässä, kun taas muut ohutsuolen osat ovat kiinni siinä suoliliepeen välityksellä.


title: Pohjukaissuoli

text: Pohjukaissuolen seinämässä on neljä kerrosta: limakalvo, limakalvon alainen kerros, lihaskerros ja sidekudoksinen ulkokerros. Pohjukaissuolessa erotetaan seuraavat osat: pars superior, pars descendens, pars horizontalis ja pars ascendens. Kohta, jossa pohjukaissuoli ja tyhjäsuoli yhtyvät, on flexura duodenojejunalis.


title: Siviili

text: Siviili on henkilö, joka ei ole asevoimien palveluksessa. Siviileihin eivät kuulu sotilaat, rajavartijat eivätkä poliisit. Sanaa siviili käytetään myös etuliitteenä erottamaan asevoimien toimintaa muusta vastaavasta toiminnasta, esimerkiksi "siviili-ilmailu".


title: Siviili

text: Puolustusvoimien palkattu henkilöstö jakautuu myös sotilaisiin ja siviileihin.


title: Massiivinen monen pelaajan verkkopeli

text: MMOG eli Massively Multiplayer Online Game (suora suom. "massiivinen monen pelaajan verkkopeli"), yleisemmin vain MMO, suomeksi usein myös massiivimoninpeli, on internetin välityksellä tietokoneilla tai pelikonsoleilla pelattava videopeli, johon osallistuu samanaikaisesti erittäin suuri määrä pelaajia.


title: Massiivinen monen pelaajan verkkopeli

text: MMO-peleissä on samassa pelimaailmassa yhtäaikaisesti merkittävästi suurempi määrä pelaajia ja pelaajien hahmoja kuin tavallisissa moninpeleissä, joissa luku voi yltää joihinkin kymmeniin pelaajiin. Pelistä riippuen MMO:ssa voi olla mukana satoja, tuhansia tai jopa kymmeniätuhansia samanaikaisia osallistujia, jotka toimivat samassa pelimaailmassa ja samalla palvelimella eli serverillä.


title: Massiivinen monen pelaajan verkkopeli

text: MMO-pelien osuudeksi koko pelialan myynnistä on arvioitu vuonna 2013 noin 21,2 %. Euroopassa, Lähi-idässä ja Aasiassa MMO-pelaajia oli yhteensä 208 miljoonaa ja Yhdysvalloissa 79 miljoonaa. Kaikkiaan MMO-myynnin arvioitiin olleen noin 14,9 miljardia yhdysvaltain dollaria vuonna 2013.


title: Massiivinen monen pelaajan verkkopeli

text: MMO-pelien on ennustettu nousevan maailman toiseksi suurimmaksi pelisegmentiksi. Aasian ja Tyynenmeren alueen osuudeksi MMO-myynnistä arvioitiin noin 64 %. Myös Itä-Euroopan kehittyvillä markkinoilla odotettiin kovaa kasvua. Suurimmat keskiverto-ostokset tekivät kuitenkin pelaajat Euroopassa ja Lähi-Idässä.


title: Massiivinen monen pelaajan verkkopeli

text: Joitakin MMO-pelejä voi pelata myös mobiililaitteilla kuten älypuhelimella, mihin viittaavat termit "Mobile MMOG", "MMMOG" ja "3MOG".


title: Massiivinen monen pelaajan verkkopeli

text: MMO-pelien alalajityyppejä ovat muun muassa roolipelit eli massiiviset monen pelaajan verkkoroolipelit (MMORPG) ja strategiapelit eli massiiviset moninpelattavat reaaliaikaiset strategiapelit (MMORTS).


title: Massiivinen monen pelaajan verkkopeli

text: MMO-pelejä voi pelata yleensä vain pelin julkaisijan serverillä. Tästä syystä niihin ei yleensä ole modeja.


title: Massiivinen monen pelaajan verkkopeli

text: Perinteisesti MMO-pelit ovat poikenneet muista peleistä myös hinnoittelultaan, sillä jokaisen pelaajatilin on täytynyt maksaa kuukausimaksua korvauksena servereiden käytöstä. Käytäntö on kuitenkin väistymässä kovan kilpailun, teknologian kehittymisen ja halventumisen sekä uusien ilmaisliiketoimintamallien vuoksi.


title: Massiivinen monen pelaajan verkkopeli

text: Viime vuosien trendi tietokoneilla pelattavissa MMO-peleissä on ollut Free-to-play eli F2P-malli, joissa itse pelin aloittaminen ei maksa mitään, mutta pelaaja voi pelaamisen aikana käyttää pelissä rahaa erilaisten virtuaalisten tuotteiden ja etuisuuksien hankkimiseen. Aiemmin tietokoneilla pelattavissa MMO-peleistä oli yleensä maksettava sekä pelin ostohinta että kuukausimaksu. Viime aikoina tätä mallia käyttäneet suuret MMO-julkaisut eivät enää ole menestyneet, ja ne on jouduttu muuttamaan ilmaiseksi pelattaviksi peleiksi, joissa on pelin sisäisiä ostoja eli mikrotransaktioita. Tällaisia kuukausimaksuissa epäonnistuneita suuren budjetin MMO-pelejä ovat olleet esimerkiksi "RIFT", "" ja"The Secret World". Guild Wars 2 julkaistiin ilman kuukausimaksua, mutta peli täytyi ostaa tavallisen pelin hinnalla. "War Thunder" ja "World of Tanks" ovat puolestaan esimerkkejä ilmaiseksi pelattavista MMO-peleistä.


title: Massiivinen monen pelaajan verkkopeli

text: Internet-selaimissa toimivissa peleissä ei tyypillisesti ole aloitusmaksuja, vaan niiden liiketoimintamalli perustuu niin ikään mikrotransaktioihin.Nämä pelit on julkaistu tai julkaistaan sekä tietokoneille että jollekin/joillekin pelikonsoleille.Näiden MMO-pelien serverit on suljettu ja ylläpito lakkautettu, eikä niitä voi enää pelata.


title: Saija Varjus

text: Saija Varjus (s. 30. tammikuuta 1965 Parkano) on suomalainen iskelmälaulaja. Hänet valittiin vuonna 1996 Tangokuningattareksi. Aikaisemmin Varjus työskenteli musiikin- ja luokanopettajana. Hänen tunnetuimpiin levytyksiinsä kuuluvat muun muassa iskelmät "Dam dam da da di dum" (1997) "Vastatuuleen" (1998), "Kuiskaten" (2002) ja "Ihana aamu" (2002).


title: Saija Varjus

text: Saija Varjuksella todettiin tammikuussa 1998 MS-tauti. Hän meni 13. lokakuuta 2007 naimisiin kitaristi Petri Hämäläisen kanssa.. Avioliitto, joka oli Varjuksen toinen, päättyi eroon vuonna 2013. Vuosina 2013-2015 Varjus oli avoliitossa Tero Lempisen kanssa.


title: Ada (satraappi)

text: Ada (kuoli noin 326 eaa.) oli Kaarian satraappi. Adan isä oli Hekatomnos joka perusti Hekatomnidien hallitsijasuvun. Adan veljet Mausolos, Idrieus ja Piksodaros hallitsivat myös Kaarian satraappeina. Ada oli naimisissa veljensä Idrieuksen kanssa. Adasta tuli uusi satraappi kun Idrieus kuoli vuonna 344 eaa., mutta Piksodaros syrjäytti hänet vuonna 340 eaa. Piksodaroksen kuoltua vuonna 335 eaa. Kaarian hallitsijaksi tuli persialainen Orontobates joka myös oli ollut Piksodaroksen vävy.


title: Ada (satraappi)

text: Kun Aleksanteri Suuri valtasi Kaarian vuonna 334 eaa. antautui Ada hänelle ja Aleksanteri teki hänestä uudelleen Kaarian satraapin. Ada puolestaan adoptoi Aleksanterin omaksi pojakseen ja näin ollen Adan kuoltua vuoden 326 eaa. tienoilla Kaaria siirtyi laillisesti Aleksanterille.


title: Paella

text: Paella on Valencian seudulta peräisin oleva espanjalainen ruokalaji. Se valmistetaan kypsentämällä riisiä, mausteita ja muita aineksia suurikokoisessa laakeassa rautapannussa. Paella on tunnetuimpia espanjalaisia ruokalajeja.


title: Paella

text: Paellan juuret johtavat yksinkertaiseen kansankeittiöön. Paellan perusaines riisi tuli Espanjaan arabivalloituksen mukana todennäköisesti jo 700-luvulla. Riisiä viljeltiin aluksi juuri Valencian seudulla. Sadonkorjuun aikaan tuli tavaksi valmistaa riisiruokia. Pannuun lisättiin riisin joukkoon lähes kaikkea sitä, mitä oli saatavilla, kuten esimerkiksi linssejä ja etanoita. Mausteina käytettiin suolaa, sahramia ja rosmariinia. Kolumbuksen Amerikan-purjehduksen jälkeen, 1400-luvun lopulta lähtien, Uuden maailman raaka-aineet tulivat Espanjaan. Silloin paellaan alettiin lisätä muun muassa tomaattia, papuja, herneitä sekä paprikoita. Vähitellen siihen alettiin käyttää myös kanaa ja sianlihaa.


title: Paella

text: Valenciassa moni kokki vannoo klassisen paellan nimeen, mutta sen koostumuksesta ei kuitenkaan ole yksimielisyyttä. Tärkeimpiä aineksia ovat riisi, sahrami ja oliiviöljy. Yleensä valencialaiset hyväksyvät paellaansa lihaksi vain kanaa ja kania. Monet ovat sitä mieltä, etteivät kala ja äyriäiset kuulu paellaan. Valencian ulkopuolella, kuten Alicantessa ja Murciassa tai Andalusiassa, valmistetaan kala- ja äyriäispaelloja, "paella marinera". Pääkaupungin Madridin lukuisista riisiravintoloista saa monenlaista paellaa, kuten katkarapupaellaa ("paella de langostinos") tai kasvispaellaa ("paella vegetariana"). Espanjan turistialueilla, kuten Costa del Solilla, on yleensä tarjolla sekapaellaa, "paella mixta", jossa voi olla monenlaisia raaka-aineita.


title: Paella

text: Paellaan käytettävästä riisistä ollaan monta mieltä. Joidenkin mielestä paellaan tulisi käyttää irtonaista, pitkäjyväistä höyrytettyä riisiä ja toisten mielestä taas lyhytjyväistä. Joillekin kelpaa vain Calasparran alueelta Murciasta saatava tavallista kovempi lyhytjyväinen riisi, jolla on suojattu alkuperänimitys.


title: Paella

text: Paella tarkoittaa alun perin suurta laakeaa rautapannua, jossa on valmistettu suuria määriä ruokia. Perinteinen paellapannu on laakea kaksikahvainen rautapannu. Valencialaisille paellapannu on nimeltään "paella". Muualla Espanjassa sitä kutsutaan nimellä "paellera".


title: Paella

text: Juha Pekka Helminen (2004), Paellaa joka lähtöön, Olé lehti, nro 6-7/2004.


title: Georges Clemenceau

text: Georges Benjamin Eugène Clemenceau [kləmãsõ´] (lempinimi "Le Tigre", ”Tiikeri”; 28. syyskuuta 1841 Mouilleron-en-Pareds, Vendée – 24. marraskuuta 1929 Pariisi) oli ranskalainen journalisti ja valtiomies. Hän oli yksi Ranskan kolmannen tasavallan merkittävimpiä poliittisia vaikuttajia ja toimi kahdesti Ranskan pääministerinä vuosina 1906–1909 ja 1917–1920. Clemenceaulla oli keskeinen rooli ensimmäisen maailmansodan jälkeisten rauhanjärjestelyjen muotoilussa ja hän vaati erittäin ankaria rauhanehtoja Saksalle.


title: Georges Clemenceau

text: Clemenceau kuului keskustavasemmistolaiseen radikaalipuolueeseen. Hänet tunnettiin pitkään edistyksellisenä liberaalina ja vaikutusvaltaisena oppositiopoliitikkona, joka kaatoi mestarillisella puhetaidollaan useita hallituksia. Varsinkin maailmansodan aikana ja sen jälkeen hän profiloitui saksalaisvastaisena kansallismielisenä. Alkuperäiseltä koulutukseltaan Clemenceau oli lääkäri. Puolustaakseen mainettaan hän kävi uransa aikana useita kaksintaisteluja.


title: Georges Clemenceau

text: Clemenceau oli kotoisin Vendéen maaseudulta. Hänen isänsä Benjamin Clemenceau oli vuoden 1848 vallankumousta kannattanut tasavaltalainen, joka pidätettiin vuonna 1858 lyhyeksi aikaa keisari Napoleon III:n vastaiseen salaliittoon kuulumisesta. Clemenceaun äiti Sophie Eucharie Gautreau oli hugenottisuvusta. Clemenceau omaksui isänsä aatemaailman ja tutustui jo nuorena toista keisarikuntaa vastustaneisiin tärkeisiin oppositiomiehiin, kuten historioitsija Jules Michelet’hen. Clemenceau opiskeli lääketiedettä Nantesissa ja vuodesta 1861 Pariisin Sorbonnessa. Hän perusti tasavaltalaisten opiskelijatoveriensa kanssa "Le Travail" (”Työ”) -nimisen poliittisen lehden, jonka viranomaiset nopeasti lakkauttivat. Hän joutui viettämään kymmenen viikkoa vangittuna, koska lehdessä oli mainostettu vuoden 1848 vallankumouksen muistoksi järjestettyä mielenosoitusta. Vapauduttuaan hän perusti "Le Matin" -nimisen lehden, joka myös lakkautettiin.


title: Georges Clemenceau

text: Clemenceau väitteli vuonna 1865 lääketieteen tohtoriksi väitöskirjallaan "De la génération des éléments atomiques". Samana vuonna hän muutti Yhdysvaltoihin, jossa asui neljä vuotta ja työskenteli muun muassa tyttökoulun opettajana Stamfordissa Connecticutissa. Häneen teki vaikutuksen amerikkalainen sananvapaus, joka oli paljon laajempi kuin Napoleon III:n Ranskassa. Palattuaan Ranskaan vuonna 1869 Clemenceau ryhtyi harjoittamaan lääkärin ammattia Pariisissa.


title: Georges Clemenceau

text: Clemenceaun ensimmäinen vaimo oli hänen entinen oppilaansa, amerikkalainen Mary Plummer, jonka hän nai vuonna 1869. Heillä oli kolme lasta, mutta liitto päättyi eroon.


title: Georges Clemenceau

text: Clemenceau osallistui syyskuussa 1870 Pariisissa keisarikunnan kaataneeseen vallankumoukseen ja hänet nimitettiin ensimmäiseen poliittiseen virkaansa, Pariisin 18. arrondissementin eli Montmartren kaupunginosan määriksi. Hän osallistui Pariisin puolustukseen saksalaisen piirityksen aikana. Hänet valittiin helmikuussa 1871 radikaalien tasavaltalaisten riveistä Seinen departementin edustajana Bordeaux’ssa kokoontuneeseen kolmannen tasavallan kansalliskokoukseen, jossa hän äänesti alustavien rauhanehtojen hyväksymistä vastaan. Hänen aloitteestaan hyväksyttiin myös päätös 80-jäsenisen kaupunginvaltuuston perustamisesta Pariisiin. Pariisin kommuunin aikana Clemenceau yritti turhaan sovitella kommuunin johdon ja Versailles’ssa istuneen Ranskan hallituksen välejä. Hän yritti turhaan estää kommunardeja teloittamasta kenraali Clément-Thomasia ja kenraali Lecomtea. Vaikka Clemenceau ei tukenut kommuunia, hän pettyi presidentti Adolphe Thiersin joustamattomuuteen ja kavahti kommuunin kukistamista seuranneita verisiä rangaistustoimia. Hän erosi tämän vuoksi kansalliskokouksesta ja määrin virastaan maaliskuun lopussa 1871, ja jäi joksikin aikaa syrjään politiikasta. Kenraalien murhaajien oikeudenkäynnissä häntä syytettiin asiaan puuttumattomuudesta. Vaikka Clemenceau vapautui syytteestä, seurauksena oli kaksintaistelu, josta hänet tuomittiin sakkoihin ja kahdeksi viikoksi vankeuteen.


title: Georges Clemenceau

text: Clemenceau vaikutti kolmannen tasavallan ensimmäisinä vuosina lähinnä Pariisin kaupunginvaltuustossa, jonka puheenjohtajaksi hänet valittiin vuonna 1875. Vuonna 1876 hänet valittiin Ranskan edustajainkamariin Pariisin 18. arrondissementin edustajana. Taitavana puhujana hän kohosi pian johtavaksi hahmoksi radikaalien tasavaltalaisten ryhmässä, joka tuolloin muodosti parlamentin äärimmäisen vasemmiston. Toukokuun 1877 perustuslaillisen kriisin aikana Clemenceau oli yksi presidentti Patrice de Mac-Mahonin antiparlamentaarisen politiikan näkyvimpiä arvostelijoita. Hän hyökkäsi varsinkin monarkistista pääministeri Albert de Broglieta vastaan ja vaati vuonna 1879 de Broglien asettamista syytteeseen. Clemenceau myötävaikutti vuonna 1880 säädettyyn lakiin, jolla kommunardeille annettiin yleinen armahdus. Samana vuonna hän perusti "La Justice" -lehden, josta tuli radikaalien tärkein äänenkannattaja. Vuodesta 1885 hän edusti edustajainkamarissa Varin departementtia. Hyökkäävät esiintymiset toivat hänelle lempinimen "Le Tigre", ”Tiikeri”.


title: Georges Clemenceau

text: Maltilliset tasavaltalaiset kohosivat Ranskassa valtaan kun Jules Grévy valittiin 1879 presidentiksi, mutta Clemenceaun vasemmistoryhmä jatkoi kuitenkin oppositiossa, myös hänen aiemman liittolaisensa Léon Gambettan pääministerikautena. Seuraavina vuosina Clemenceau saavutti maineen kaikkia Ranskan hallituksia armottomasti suomivana oppositiojohtajana, joka arvosteli tasavaltalaisten johtajia haluttomuudesta toteuttaa näiden lupaamia poliittisia uudistuksia. Hänet tunnettiin pitkään pelättynä hallitusten kaatajana, joka itse ei koskaan ottanut vastaan ministerinsalkkua. Clemenceau oli kaatamassa Jules Ferryn ensimmäistä hallitusta vuonna 1881 sekä Gambettan ja Charles de Freycinet’n hallituksia seuraavan vuonna, mutta hänen kuuluisin saavutuksensa tällä saralla oli Ferryn toisen hallituksen kaataminen maaliskuussa 1885 niin sanotun Tonkin-kriisin varjolla. Clemenceau vastusti Ranskan kalliiksi tullutta ja Ferryyn henkilöitynyttä siirtomaavalloituspolitiikkaa, ja onnistui hyödyntämään Ranskan–Kiinan sodan loppuvaiheessa Tonkinissa kärsittyä yksittäistä sotilaallista tappiota tehokkaana poliittisena aseena Ferryn hallitusta vastaan. Clemenceaun mielestä Ranskan turvaaminen sen eurooppalaisilta vihollisilta oli paljon tärkeämpää ja oikeutetumpaa kuin kaukaisten kansojen alistaminen.


title: Georges Clemenceau

text: Clemenceau oli jonkin aikaa politiikkaan lähteneen kenraali Georges Boulangerin tärkeä tukija, sillä hän luuli Boulangeria tasavaltalaiseksi. Clemenceau antoi tukensa Freycinet’n tammikuussa 1886 muodostamalle hallitukselle ja junaili samalla Boulangerin nimityksen sotaministeriksi. Kun Boulanger pian paljastui monarkisteja kosiskelevaksi populistiseksi kiihkonationalistiksi, Clemenceau kääntyi jyrkästi häntä ja hänen ympärilleen syntynyttä ”boulangistien” liikettä vastaan. Presidentti Grévyn vävyyn liittyneen niin sanotun Wilson-skandaalin varjolla Clemenceau sai vuonna 1887 kaadettua sekä Maurice Rouvierin hallituksen että Grévyn presidenttiyden, mutta kieltäytyi toistuvasti muodostamasta itse hallitusta ja tyytyi mieluummin pitämään muut tunnetut poliittiset johtajat poissa vallasta. Kansalliskokouksen suorittamassa presidentinvaalissa Clemenceau onnistui estämään de Freycinet’n, Ferryn ja Charles Floquet’n valinnan, joten presidentiksi tuli ulkopuolinen Sadi Carnot. Clemenceau menetti seuraavina vuosina osan kannatuksestaan boulangisteille.


title: Georges Clemenceau

text: Clemenceaun vaikutusvalta toi hänelle politiikassa paljon vihollisia, jotka pääsivät kostamaan vetämällä hänen maineensa lokaan vuonna 1892 paljastuneen suuren Panama-skandaalin yhteydessä. Ranskan valtion tukemaan kanavayhtiöön liittyneen poliitikkojen lahjonnan yhtenä välikätenä oli ollut juutalainen liikemies Cornélius Herz, joka oli ollut jonkin aikaa myös "La Justicen" osakkaana ja siten Clemenceaun liikekumppanina. Päivälehti "Le Petit Journal" esitti syytöksiä Clemenceaun osuudesta lahjonnassa, vaikka todisteita ei ollut. Koska Clemenceau oli vastustanut monien nationalistien kannattamaa Ranskan ja Venäjän liittoa, häntä väitettiin jopa Ison-Britannian ostamaksi agentiksi. Varsinkin boulangistit purkivat kaunansa ja kansanedustaja Paul Déroulède syytti joulukuussa 1892 Clemenceauta edustajainkamarin istunnossa niin jyrkin sanoin, että Clemenceau haastoi hänet kaksintaisteluun, jossa kumpikaan ei tosin loukkaantunut. Vaikka Clemenceau voitti useita vainoajiaan vastaan nostamansa kunnianloukkausoikeudenkäynnin, hänen oma maineensa tahriutui sen verran pahasti, että hän menetti paikkansa edustajainkamarissa vuoden 1893 vaaleissa.


title: Georges Clemenceau

text: Pudottuaan parlamentista Clemenceau keskittyi journalismiin ja saavutti aseman arvostettuna kirjoittajana. Hän ystävystyi monien kulttuurivaikuttajien, kirjailijoiden ja taiteilijoiden kanssa. Hän tuki muun muassa taidemaalari Claude Monet’ta. Clemenceau kirjoitti myös itse lukuisia poliittisia teoksia, romaaneja ja näytelmiä. Hän jatkoi politikointia lehdistössä ja kirjoitti paljon Dreyfus-skandaalista. Ensimmäisen Dreyfus-oikeudenkäynnin aikana Clemenceau uskoi upseeri Alfred Dreyfusin todella olleen vakooja, mutta vakuuttui myöhemmin tämän syyttömyydestä. Yhdessä kirjailija Émile Zolan kanssa Clemenceau kampanjoi vuodesta 1897 alkaen Dreyfusin maineen puhdistamiseksi ja perusti äänitorvekseen uuden "L’Aurore"-lehden. Lehti julkaisi 13. tammikuuta 1898 etusivullaan Zolan kuuluisan avoimen kirjeen ”J’accuse…!”, jolla oli suuri vaikutus Dreyfusin maineen palauttamiseen. Vuonna 1901 Clemenceau perusti "Le Bloc" -viikkolehden.


title: Georges Clemenceau

text: Dreyfusin puolustaminen palautti Clemenceaun suosion tasavaltalaisten parissa ja hänet valittiin huhtikuussa 1902 Varin edustajana Ranskan senaattiin, jossa hän jatkoi edustajana vuoteen 1920 asti. Hän palasi johtamaan radikaaleja tasavaltalaisia, jotka järjestäytyivät vuonna 1901 virallisesti puolueeksi nimellä ”Tasavaltalainen radikaali ja radikaali-sosialistinen puolue” ("Parti Républicain Radical et Radical-Socialiste") ja tunnettiin siitä alkaen ”radikaali-sosialisteina”. Puolue oli vuodesta 1899 johtavassa asemassa René Waldeck-Rousseaun ja Émile Combesin johtamissa keskustavasemmistolaisissa hallituksissa, joiden aikana Dreyfus viimein julistettiin syyttömäksi kolmannessa oikeudenkäynnissä ja vuonna 1905 säädettiin laki kirkon ja valtion erosta.


title: Georges Clemenceau

text: Clemenceau otti ensimmäistä kertaa vastaan aseman hallituksessa tullessaan maaliskuussa 1906 Ferdinand Sarrienin hallituksen sisäministeriksi. Häntä pidettiin Sarrienin hallituksen vahvana miehenä, mutta hän menetti sosialistien sympatiat määrätessään sotilaat tukahduttamaan kaivostyöläisten lakkolevottomuuksia Pas-de-Calais’ssa. Clemenceau nimitettiin Sarrienin seuraajana pääministeriksi 23. lokakuuta 1906. Hän joutui kokoamaan hallituksensa pelkästään keskustan ja radikaalien yhteistyön varaan, koska sosialistien uusi puolue SFIO kieltäytyi tukemasta porvarillisia hallituksia. Kapean pohjansa vuoksi Clemenceaun ensimmäisellä hallituksella oli vaikeuksia saada sosiaalinen uudistusohjelmansa läpi parlamentissa. Hallitus kääntyi työväenliikettä vastaan kukistamalla ankarin keinoin syndikalistisen ammattijärjestö CGT:n johtamat työlevottomuudet. Ranskan työministeriö kuitenkin perustettiin Clemenceaun ensimmäisen hallituksen aikana. Hallitusta haittasivat myös kirkon ja valtion eron toimeenpanosta seuranneet kiistat katolisen kirkon kanssa. Ulkopolitiikassa eniten huomiota saivat Ranskan ja Saksan kiistat intresseistään Marokossa, joita koitettiin sovitella helmikuussa 1909 solmitulla sopimuksella. Myös Ranskan ja Ison-Britannian entente cordiale -liitto tiivistyi noina vuosina. Vuoden 1908 Bosnian kriisin aikana Clemenceau ilmoitti Ranskan pysyvän puolueettomana. Clemenceau erosi yllättäen pääministerin tehtävistä 20. heinäkuuta 1909 käytyään katkeran sananvaihdon Théophile Delcassén kanssa edustajainkamarin istunnossa laivastokysymyksen käsittelyn aikana. Clemenceaun pääministerikausi oli vieroittanut hänet osin omasta puolueestaankin ja uudeksi pääministeriksi tuli vasemmistolaisempi Aristide Briand.


title: Georges Clemenceau

text: Palattuaan oppositioon Clemenceau myötävaikutti Joseph Caillaux’n hallituksen kaatumiseen vuonna 1912 ja Briandin toisen hallituksen kaatumiseen vuonna 1913. Vuoden 1913 presidentinvaalissa hän tuki Jules Pamsia, joka hävisi Raymond Poincarélle.


title: Georges Clemenceau

text: Ensimmäistä maailmansotaa edeltäneinä vuosina Clemenceaun mielenkiinto kohdistui maanpuolustusasioihin, sillä hän ennakoi Saksan suunnittelevan hyökkäystä. Hän kannatti sotilaallisen varustelun lisäämistä ja perusti keväällä 1913 tämän asian ajamiseen uuden lehden "L’Homme Libren". Sotasensuuri lakkautti lehden pian sodan puhkeamisen jälkeen syyskuussa 1914, mutta Clemenceau perusti sen uudelleen nimellä "L’Homme Enchaîné". Clemenceau tuki Ranskan sotapolitiikkaa, mutta arvosteli ankarasti ensimmäisten sotavuosien hallituksia kyvyttömyydestä. Hän kieltäytyi sodan alussa oikeusministerin paikasta René Vivianin kokoamassa hallituksessa ja moitti julkisuudessa erityisesti ylipäällikkö Joseph Joffrea. Senaatin ulkoasiain- ja sota-asiainvaliokuntien puheenjohtajana hän vaati suurempaa panostusta varusteluun ja tehokkaampaa inhimillisten ja aineellisten resurssien hyödyntämistä. Lehdissään hän hyökkäsi kansakunnan taistelumoraalia horjuttavia ”defaitisteja” kuten vasemmistolaisia pasifisteja vastaan. Julkisuudessa Clemenceausta tuli Ranskan ”voitontahdon” symboli.


title: Georges Clemenceau

text: Kun Ranskan taistelukyky ja -tahto kolmen sotavuoden jälkeen olivat lakkoliikkeiden ja sotilaskapinoiden heikentäminä surkeimmassa tilassaan, presidentti Poincaré päätti nimittää 76-vuotiaan Clemenceaun uudelleen pääministeriksi 17. marraskuuta 1917. Kansalliskokous antoi Clemenceaulle lähes diktatoriset poikkeusvaltuudet, joiden turvin hän saattoi johtaa hallitusta parlamentista juurikaan välittämättä. Hän kokosi ympärilleen pienen piirin luotettuja neuvonantajia, kuten Georges Mandel ja kenraali Henri Mordacq. Clemenceau otti itselleen myös sotaministerin salkun ja keskitti kaiken tarmonsa sodan voittamiseen sivuuttaen muut tavoitteet. Hän piti ympärysvaltojen yhtenäisen sotilasjohdon muodostamista välttämättömänä ja sai Ranskan liittolaisilta hyväksynnän kenraali Ferdinand Fochin nimittämiselle kaikkien länsirintaman joukkojen ylipäälliköksi maaliskuussa 1918. Totaalisen sodankäynnin vaatimusten mukaisesti myös Ranskan kansantalouden kontrolli keskitettiin entistä voimakkaammin sodanjohdon käsiin ja kansalaisvapauksia kavennettiin. Defaitismin vastaisessa taistelussa Clemenceau oli niin armoton, että järjesti jopa entisen pääministerin Joseph Caillaux’n ja entisen sisäministerin Louis Malvyn vangituiksi ja myöhemmin oikeuden eteen syytettyinä maanpetoksesta. Clemenceau myös vieraili useasti rintamalla kohottamassa sotilaiden taistelutahtoa. Sodan päätyttyä ympärysvaltojen voittoon marraskuussa 1918 hän sai Ranskassa uuden lempinimen "Le Père la Victoire", ”voiton isä”. Kiitollisuudenosoituksena hänet valittiin vuonna 1918 Ranskan akatemian jäseneksi ja parlamentti määräsi Ranskan jokaiseen raatihuoneeseen kiinnitettäväksi hänelle omistetun muistolaatan.


title: Georges Clemenceau

text: Clemenceau olisi halunnut voittajavaltioiden sotilaallisen liiton jatkuvan myös maailmansodan jälkeen. Hän toimi vuoden 1919 Pariisin rauhankonferenssin puheenjohtajana ja puolusti siellä peräänantamattomasti Ranskan etuja. Hän vaati Saksan aseistariisumista ja muita ankaria rauhanehtoja, jotka käytännössä estäisivät Saksaa uhkaamasta Ranskaa uudelleen ja rankaisisivat sitä sodan aloittamisesta. Clemenceaun mielestä Ranskan turvallisuuden takaaminen edellytti Saksan heikentämistä jakamalla se osiin. Vuonna 1871 Saksalle luovutetun Elsass-Lothringenin palauttamisen ohella hän olisi halunnut irrottaa myös Reininmaan Saksasta erilliseksi puskurivaltioksi. Clemenceaun ajama kyyninen valtapolitiikka edusti rauhankonferenssissa vastavoimaa Yhdysvaltain presidentti Woodrow Wilsonin edustamalle idealismille. Myös Ison-Britannian pääministeri David Lloyd George piti Clemenceaun linjaa epäviisaana, koska se voisi nostattaa vallankumouksen Saksassa. Clemenceau piti Versailles’n rauhansopimuksen lopullista sisältöä sittenkin liian pehmeänä Saksalle. Lopuksi hän vaati, että Saksan delegaation oli allekirjoitettava sopimus samassa Versailles’n palatsin peilisalissa, jossa Saksan keisarikunta oli julistettu perustetuksi vuonna 1871.


title: Georges Clemenceau

text: Anarkisti Émile Cottin yritti salamurhata Clemenceaun ampumalla rauhankonferenssin aikana 19. helmikuuta 1919.


title: Georges Clemenceau

text: Sodan päättymisen jälkeen Clemenceaun hallitus pyrki toteuttamaan kotimaassa lupaamiaan uudistuksia ja sääti muun muassa lain kahdeksantuntisesta työpäivästä. Lakiehdotus naisten äänioikeudesta sen sijaan kaatui konservatiivisen senaatin vastustukseen. Ranskan parlamentin ohittaminen rauhanneuvotteluissa oli heikentänyt Clemenceaun hallituksen tukea kotimaassa, varsinkin kun monet ranskalaiset olivat pettyneitä rauhanehtoihin, ja oikeisto-oppositio saavutti voiton marraskuun 1919 vaaleissa. Clemenceau pyrki presidentiksi tammikuun 1920 vaalissa, mutta hävisi Paul Deschanelille äänin 389–408. Clemenceau erosi pääministerin tehtävistä vaalia seuranneena päivänä 18. tammikuuta 1920.


title: Georges Clemenceau

text: Toisen pääministerikautensa jälkeen Clemenceau vetäytyi täydellisesti politiikasta. Hän teki 1920–1921 huomiota herättäneen matkan Kauko-Itään ja 1922 menestyksekkään puhematkan Yhdysvaltoihin. Eläkepäiviään hän vietti pääasiassa Bel-Ebatin kylässä Vendéen maaseudulla ja osallistui satunnaisesti suurvaltapolitiikkaa koskeneeseen julkiseen keskusteluun. Viimeisinä vuosinaan Clemenceau kirjoitti vielä useita tutkielmia ja aatteellisia teoksia. Hän kuoli vuonna 1929 Pariisin-asunnossaan ja omasta toiveestaan hänet haudattiin ilman muodollisuuksia Vendéen Colombieriin, johon myös hänen isänsä oli haudattu. Hänen keskeneräiset muistelmansa julkaistiin postuumisti vuonna 1930 nimellä "Grandeurs et misères d’une victoire" (”Voiton suuruudet ja kurjuudet”). Teoksessa hän varoitti Saksan uhkaavan vielä Ranskaa uudella sodalla, mahdollisesti vuonna 1940.


title: Georges Clemenceau

text: Clemenceaun mukaan on nimetty vuonna 1919 Mount Clemenceau -vuori (3 658 m) Kanadassa ja vuonna 1961 valmistunut Ranskan lentotukialus "FS Clemenceau".


title: Georges Clemenceau

text: Pariisin Champs-Élysées-kadun varrelle Petit Palaisin lähelle pystytettiin vuonna 1932 kuvanveistäjä François Cognén toteuttama Clemenceaun patsas.


title: Kublai-kaani

text: Kublai-kaani (23. syyskuuta 1215 – 18. helmikuuta 1294) (mongoli: Хубилай хаан, ) oli Mongolivaltakunnan viides suurkaani (1260–1294) ja Kiinan Yuan-dynastian perustaja ja ensimmäinen keisari (1271–1294).


title: Kublai-kaani

text: Kublai oli Tolui-kaanin ja Sorghaghtani Bekin toinen poika ja Tšingis-kaanin pojanpoika. Hän seurasi suurkaanina vanhempaa veljeään Möngkeä 1260. Kublain toinen veli Hülegü valloitti Persian ja perusti Il-kaanien valtakunnan.


title: Kublai-kaani

text: Kublain vanhemmat olivat toistensa täydellisiä vastakohtia. Isänsä Tolui oli taitava ja karski upseeri, mutta sivistymätön ja pahasti alkoholisoitunut. Hän oli lähes aina sotaretkillä, joten aika perheen parissa oli varsin rajallista. Äitinsä Sorghaghtani Beki huolehti lasten kasvatuksesta. Hän oli lempeä ja sivistynyt nainen, joka panosti lastensa koulutukseen. Käytännöllisten ja teoreettisten sotilastaitojen lisäksi lapset opiskelivat ainakin historiaa ja valtio-oppia. Sorghaghtani oli itse kristitty, mutta tutustutti lapsensa myös filosofiaan, kuten buddhalaisuuteen ja kungfutselaisuuteen.


title: Kublai-kaani

text: Vuonna 1251 hänen isoveljestään Möngkestä tuli suurkaani ja Kublaista valtakunnan eteläosien hallitsija. Kublai hallitsi alueita hyvin ja herätti kiinalaisten sotapäälliköiden luottamusta, mikä oli tärkeää Yuan-dynastian perustamisessa.


title: Kublai-kaani

text: Vuonna 1258 Möngke määräsi Kublain avustamaan hyökkäyksissään Sichuaniin ja Yunnaniin. Ennen kuin Kublai ehti paikalle vuonna 1259 hän sai kuulla uutisen Möngken kuolemasta. Kublai jatkoi hyökkäystä, kunnes kuuli nuoremman veljensä ottaneen vallan. Hän solmi nopeasti rauhan Song-dynastian kanssa ja siirtyi joukkoineen Mongoliaan. Kublai ja veli julistautuivat molemmat kaaneiksi ja taistelivat keskenään kolme vuotta, kunnes Kublai lopulta voitti. Sisällissodan aikana Yizhoun kuvernööri Li kapinoi mongoleita vastaan. Kublai kukisti kapinan nopeasti, mutta se osoitti hänelle han-kiinalaisten kapinallisuuden. Tultuaan keisariksi Kublai säätikin han-kiinalaisia vastaan suunnattuja lakeja.


title: Kublai-kaani

text: Vuonna 1271 Kublai julisti Yuan-dynastian perustetuksi ja siirsi pääkaupungin Khanbaliqiin (Pekingiin) seuraavana vuonna. Yhdistääkseen Kiinan Kublai aloitti massiivisen hyökkäyksen eteläisen Song-dynastian jäänteitä vastaan, sai lopulta ne tuhotuksi ja yhdistetyksi Kiinan.


title: Kublai-kaani

text: Yuan-dynastian keisarina Kublai pyrki minimalisoimaan alueellisten mahtimiesten vallan. Näillä oli ollut paljon valtaa sekä Song-dynastian aikana että sitä ennen. Hän syrji han-kiinalaisia nimittämällä virkamiehiksi mieluummin jonkin toisen kansallisuuden edustajia. Kublai hallitsi edeltäjiään paremmin ja edisti taloutta uudelleenrakentamalla Keisarinkanavan, kunnostamalla julkisia rakennuksia ja laajentamalla tieverkostoa. Hän perusti myös paperirahan, joka tosin johti talouspolitiikan puuttuessa inflaatioon ja oli taloudellinen katastrofi.


title: Kublai-kaani

text: Kublai suosi kiinalaisia taiteita ja suvaitsi eri uskontoja, taolaisuutta lukuun ottamatta. Valtakunnassa vieraili useita eurooppalaisia, tunnetuimpana Marco Polo 1270-luvulla. Kublai-kaanin hallitsemistavassa oli kuitenkin jäljellä jotain vanhoja mongolitraditioita ja hallituskauden kestäessä ne yhä useammin törmäsivät yhteen perinteisten kiinalaisten tapojen kanssa.


title: Kublai-kaani

text: Kublai yritti kahdesti valloittaa Aran-kaanin johtamilla joukoilla Japanin saadakseen kultaa. Molemmilla kerroilla samurait tekivät kiivasta vastarintaa ja taifuuni tuhosi laivastot. Ensimmäinen yritys tapahtui 900 laivan laivastolla vuonna 1274. Toinen vuonna 1281 laivastolla, jossa oli yli 1 170 suurta sotadžonkkia. Hyökkäys oli huonosti valmisteltu ja samurait löivät enimmäkseen korealaisista ja kiinalaista koostuneen maihinnousuarmeijan. Meriarkeologi Kenzo Hayashida, joka löysi jälkimmäisen laivaston jäänteet Takashiman rannikolta, on esittänyt, että pääsyy epäonnistumiseen oli se, että Kublai määräsi massiivisen laivaston tehtäväksi vain vuodessa, vaikka siihen olisi pitänyt käyttää 2–5 vuotta. Sen vuoksi valloitusyritykseen lainattiin suuri määrä merenkulkuun sopimattomia jokilaivoja, jotka ilmeisesti kaatuivat helposti myrskyssä. Japanin valloituksen epäonnistuminen johti siihen, että kaanin piti pudottaa valuutan arvoa. Tämä taas johti inflaatioon. Kublai joutui nostamaan veroja, mikä johti kasvavaan vastakkainasetteluun verovapaiden mongolien ja kiinalaisten välillä. Toisaalta epäonnistuminen rikkoi myytin mongolien voittamattomuudesta. Kublai suunnitteli jopa kolmatta yritystä Japanin valtaamiseksi, mutta ehti kuolla ennen sen toteutusta.


title: Kublai-kaani

text: Kublai-kaani yritti Japanin epäonnistuneen valtauksen jälkeen vallata Vietnamin, mutta Vietnamin viidakoissa ei ollut aroihin tottuneille mongoleille sopivaa taistelualuetta. Mongolien jalkaväkijoukot tuottivat huonoa tulosta ja Vietnamin viidakossa taitavien, viidakossa sotimiseen erikoistuneiden vietnamilaissotureiden keskellä ne olivat tuhon omia.


title: Kublai-kaani

text: Kublai oli monella tapaa poikkeuksellinen hallitsija. Hänen hallintokaudellaan valtakuntaan perustettiin yli 20 000 kaikille avointa koulua, jonka seurauksena lukutaito yleistyi myös köyhien keskuudessa. Hän virallisti Song-dynastian käyttöönottamat ja valtion hopeavarantoon perustuvat setelirahat sekä perusti valtakuntaan 1 400 postiasemaa kattavan postilaitoksen. Myös Kublain hallintotapaa valloittamillaan alueilla vaidaan pitää poikkeuksellisena; Hän ei ainoastaan jättänyt surmauttamatta vastustajiaan – jota tuolloin pidettiin tavallisena tapana – vaan hän myös kielsi joukoiltaan valloitamiensa kansojen ryöstelyn ja kaltoinkohtelun. Lisäksi hän tuki näiden alueiden jälleenrakennusta rahallisesti. Hän uudisti lakia sekä oikeudenmukaisti ja inhimillisti sitä erityisesti rangaistusten osalta. Erityisesti kuolemanrangaistuksia toimeenpantiin enää harvakseltaan. Uskonnonvapauden hän takasi kaikille ja kielsi niihin perustuvat vainot. Verot pidettiin kohtuullisina.


title: Kublai-kaani

text: Kublai kuoli 18. helmikuuta 1294, 79 vuoden ikäisenä. Hänet vietiin haudattavaksi Kenteivuoristoon Mongoliassa. Mikään lähde ei paljasta haudan tarkkaa sijaintia eikä sitä ole myöskään myöhemmin löydetty.


title: Vienan Kemi

text: Vienan Kemi voi tarkoittaa seuraavia:


title: Stock Aitken Waterman

text: Stock Aitken Waterman (joskus lyhennettynä SAW) oli Mike Stockin, Matt Aitkenin ja Pete Watermanin muodostama brittiläinen laulunkirjoittaja- ja levytuottajakolmikko, joka oli useiden artistien menestyksen takana 1980-luvun jälkipuoliskolla ja 1990-luvun alussa. Kolmikkoa voidaan pitää Ison-Britannian menestyneimpänä tuottajakolmikkona: Stock Aitken Waterman oli mukana yli kahdessasadassa Ison-Britannian TOP 40 -hitissä 1980- ja 1990-luvuilla. Vuonna 2004 kolmikon tuottamien ja kirjoittamien singlejen ja albumien maailmanlaajuinen myynti ylitti 500 miljoonan kappaleen rajan.


title: Stock Aitken Waterman

text: Stock, Aitken ja Waterman tapasivat ensimmäistä kertaa 15. tammikuuta 1984, jolloin Waterman pyysi Aitkenia ja Stockia työskentelemään hänen ja hänen aiemman tuotantoyhtiönsä Pete Waterman Limitedin (PWL) kanssa. Kolmikon ensimmäiset yhteiset tuotokset olivat Divinen ”You Think You’re a Man” (1984), Hazell Deanin ”Whatever I Do” (1984) ja Dead or Aliven kevään 1985 ykköshitti ”You Spin Me Round (Like a Record)”, jonka nauhoitukset olivat Watermanin mukaan olleet hänen tuottajauransa kamalimmat, sillä Stock ja Aitken sekä Dead or Aliven Pete Burns ja Steve Coy tappelivat studiossa raivon vallassa siitä, millainen kappaleen lopullinen ulkoasu olisi. Waterman joutui heittämään yhtyeen ulos studiosta ja jatkamaan nauhoituksia vasta seuraavana päivänä.


title: Stock Aitken Waterman

text: Alkuvaiheen Hi-NRG-tanssimusiikista kolmikko siirtyi italialaisella melodialla varustettuun syntikkapoppiin, jota esittivät hyvännäköiset laulajat. Tavallisesti SAW teki kappaleen pohjan syntetisaattoreilla, rumpukoneilla ja sekvenssereillä, minkä jälkeen laulaja lauloi studiossa osuutensa sen päälle. Heidän tuotantotyyliään kritisoitiin ja kolmikkoa kutsuttiin ”hittitehtaaksi”. Waterman kuitenkin vertasi heitä 1960-luvun Motowniin.


title: Stock Aitken Waterman

text: SAW:n menestynein artisti oli Kylie Minogue, nuori australialainen "Neighbours"-saippuaoopperan tähti. Minoguen debyyttialbumi "Kylie" (1988) nousi 1980-luvun viidenneksi myydyimmäksi levyksi Isossa-Britanniassa ja hänen kolmetoista ensimmäistä singleään nousivat Ison-Britannian singlelistan kärkikymmenikköön. SAW-tuotantoa oli myös vuoden 1987 myydyin single Isossa-Britanniassa: Rick Astleyn ”Never Gonna Give You Up”. Vuonna 1989 SAW kirjoitti ja tuotti Ison-Britannian vuoden myydyimmän albumin, Jason Donovanin "Ten Good Reasonsin". Saman vuoden ykkössingle, hyväntekeväisyyteen tehty ”Ferry ’cross the Mersey” oli myös SAW-tuotantoa. Donna Summerin viimeisin menestysalbumi "Another place and time" oli myös SAW tuotantoa.


title: Stock Aitken Waterman

text: Kolmikon yhteistyö päättyi 1990-luvun alussa. Watermanin tuottajaura on jatkunut sen jälkeenkin. Vuonna 1999 Stock ja Aitken haastoivat hänet oikeuteen väittäen hänen myyneen yksipuolisesti kolmikon hittien oikeudet, mutta syyte hylättiin. Marraskuussa 2005 kerrottiin SAW-ryhmän palaavan yhteen.


title: Hiekkakivi

text: Hiekkakivi on sedimentti- eli kerroskivilaji, joka koostuu pääasiassa maasälvästä ja kvartsista. Koostumus kuitenkin vaihtelee sen mukaan, mitä mineraaleja hiekkakiven muodostaneessa hiekassa on ollut. Hiekkakiven väri voi olla harmaata, punertavaa, ruskeaa tai vihertävää. Hiekkakivi muodostaa usein näkyviä kivimuodostelmia. Hiekkakivi on yleensä varsin pehmeää ja helposti muokattavaa. Siksi se on yleinen rakennus- ja kiveysmateriaali. Hiekkakivi on haurasta ja sen yksittäiset rakeet ovat kovia ja tasakokoisia. Näiden ominaisuuksien ansiosta se soveltuu miekkojen ja muiden terätyökalujen teroittamiseen. Pääosin hiekkakivestä koostuvat kivikerrokset suodattavat vettä ja ovat riittävän huokoisia varastoidakseen vettä suuria määriä.


title: Hiekkakivi

text: Hiekkakivi on Satakunnan maakuntakivi. Maakuntakivet valittiin vuonna 1998 kansanäänestyksellä, jonka järjestivät GTK ja Suomen Matkailuliitto.


title: Hiekkakivi

text: Hiekkakivi muodostuu sidosaineisista kivirakeista. Raekoko on 0,2–2 mm, sidosaineena on yleensä kalsiittia tai kvartsia. Tavallisin hiekkakiven muodostumismekanismi on kerrostuminen nesteestä kuten joesta, järvestä tai merestä. Kerrostumisen ympäristö määrittää syntyvän hiekkakiven ominaisuudet, raekoon, erottautumisen, koostumuksen ja kiven geometrian. Muodostumispaikat voidaan jakaa seuraavasti:Kun hiekkakiven maantieteelliset ominaispiirteet on selvitetty, ne voidaan jakaa kolmeen laajaan ryhmään:


title: St. Lawrence

text: St. Lawrence eli Saint Lawrence tarkoittaa seuraavia asioita:


title: Vienanmeren–Itämeren kanava

text: Vienanmeren–Itämeren kanava (), lyhyemmin Vienanmeren kanava () on Vienanmeren ja Äänisen yhdistävä kanava Karjalan tasavallassa Venäjällä. Belomorskista lähtevä ja Poventsaan päättyvä kanava on 227 kilometriä pitkä, josta kaivettua kanavaa 48 km, padottua jokea 97 km, säännösteltyä järveä 80 km ja sulkuja 19. Se avattiin liikenteelle vuonna 1933. Kanava lyhentää vesitietä Vienanmereltä Pietariin noin 4 000 kilometriä verrattuna matkaan Pohjoisen jäämeren, Pohjanmeren ja Itämeren kautta. Vaikka kanava päättyy etelässä Ääniseen, vesireitti jatkuu järven kautta Syvärijokea myöten Laatokalle ja sieltä edelleen Nevajokea Itämerelle.


title: Vienanmeren–Itämeren kanava

text: Kanava rakennettiin 20 kuukaudessa vuosina 1931–1933 ja se sai nimekseen "Stalinin Vienanmeren-Itämeren kanava", lyhyemmin Stalinin kanava. Kanavan rakennustöihin osallistui 126 000 vankia, joista virallisten tietojen mukaan 12 000 kuoli rakennustöiden aikana. Historiantutkija Anne Applebaumin arvio kuolleitten lukumäärästä on 25 000.


title: Vienanmeren–Itämeren kanava

text: Kanavan rakennustöiden tiukan aikataulun vuoksi kanavasta ei tehty kovin syvää. Niinpä se ei soveltunut kovin suurille aluksille.


title: Vienanmeren–Itämeren kanava

text: Arvo Tuominen kertoo kirjassaan "Kremlin kellot" vierailustaan kanavan rakennustyömaalla Kustaa Rovion kanssa kesällä 1933. Kanava oli tällöin saatu jo siihen kuntoon, että ensimmäinen laiva saattoi ajaa sen läpi. Tuominen ja Rovio tapasivat työmaalla suomalaisia vankeja, joista eräs sanoi heille: ”Tietäisittepä, kuinka tämä komeus on syntynyt!” Työmaalla olleet vangit oli jaettu kolmeen ryhmään, joista jokainen sai erilaista ruokaa. Parhaassa asemassa olivat rikosvangit, huonoimmassa kulakit ja muu ”yhteiskuntaa vastustava aines”. Tuominen kertoi, että keskustelu suomalaisvangin kanssa riisti häneltä ja Roviolta suuren osan juhlatunnelmasta.


title: Vienanmeren–Itämeren kanava

text: Jatkosodassa Suomen puolustusvoimien hyökättyä ja miehitettyä Poventsan joulukuussa 1941 Neuvostoliiton puna-armeija räjäytti kanavan sulut, jolloin paljon suomalaissotilaita hukkui ja kalustoa tuhoutui.


title: Vienanmeren–Itämeren kanava

text: Kun Neuvostoliitossa arvioitiin Josif Stalinin kuoleman jälkeen kriittisesti hänen valtakauttaan, myös nimestä Stalinin kanava luovuttiin vuonna 1961.


title: Eoraptor

text: Eoraptor (suomeksi "aamunkoiton varas") oli yksi ensimmäisistä dinosauruksista. "Eoraptorin" fossiilit ovat peräisin keskitriaskaudelta, noin 225 miljoonan vuoden takaa Argentiinasta.


title: Eoraptor

text: Joidenkin tutkijoiden mukaan kaikkien dinosaurusten tuntematon yhteinen kantamuoto oli juuri "Eoraptorin" kaltainen.


title: Eoraptor

text: "Eoraptorin" pituus oli metri ja sen paino 10 kilogrammaa. Se oli siis suunnilleen ketun kokoinen. "Eoraptorilla" oli lihaksikkaat jalat, joilla se sai saaliinsa nopeasti kiinni. Sen "käsien" pituus oli puolet jalkojen pituudesta. Käsissä oli 5 sormea joista kaksi oli surkastunut. Surkastuneissa sormissa ei ollut kynsiä, ja muidenkin sormien kynnet olivat heikot. Sen suu oli täynnä sahalaitaisia ja teräviä hampaita jotka sopivat hyvin lihan paloitteluun. Joidenkin tutkijoiden mukaan se söi myös kasveja.


title: Eoraptor

text: Ensimmäiset fossiilit löydettiin Luoteis-Argentiinasta Ischigualaston myöhäistriakautisista kivikerrostumista vuonna 1993. "Eoraptor" löydettiin oikeastaan vahingossa, kun yksi tutkimusryhmän jäsen oli heittämässä pois kiveä, joka sisälsi "Eoraptorin" kallon. Sen takia alue tutkittiin tarkasti, mikä johti lähes kokonaisen luurangon löytymiseen. Laji nimettiin samana vuonna. "Eoraptorista" on toistaiseksi löydetty vain yksi luuranko, mutta se oli verrattain hyvin säilynyt. Triaskaudella Argentiina oli puoliaavikkomainen ympäristö, jossa oli sadekausi. "Eoraptor" saalisti hyönteisiä, liskoja ja muita dinosauruksia.


title: Eoraptor

text: "Eoraptor" kuului liskonlantioisiin dinosauruksiin. Tutkijat eivät ole samaa mieltä mihin alalahkoon se kuului. Alun perin sitä pidettiin teropodina, kunnes tutkijat vuonna 2011 löysivät "Eodromaeuksen", dinosauruksen joka eli samaan aikaan kuin "Eoraptor". "Eodromaeuksella" oli monia teropodeille tyypillisiä piirteitä (jotka "Eoraptorilta" puuttuivat) ja "Eoraptorilla" oli joitakin samoja piirteitä kuin sauropodomorfeilla joten tutkijat vetivät johtopäätöksen että "Eoraptor" oli alkukantainen sauropodomorfi.


title: Eoraptor

text: Toiset tutkijat kyseenalaistivat tämän teorian ja jatkoivat "Eoraptorin" luokittelemista teropodina.


title: Eoraptor

text: "Eoraptor" saattoi myös olla kaikkien liskonlantioisten edeltäjä.


title: Gia Carangi

text: Gia Marie Carangi (29. tammikuuta 1960 – 18. marraskuuta 1986) oli yhdysvaltalainen malli. Hänellä oli italialaisia, walesilaisia ja irlantilaisia sukujuuria. Lyhyen uransa aikana hän teki mallintöitä muun muassa Versacelle, Armanille, Christian Diorille ja Yves Saint Laurentille. Carangia kuvattiin useamman kerran myös "Vogue"-lehden kanteen.


title: Gia Carangi

text: Carangia on pidetty maailman ensimmäisenä supermallina, vaikka samaa luonnehdintaa on käytetty myös mm. Dorian Leigh'stä ja Janice Dickinsonista.


title: Gia Carangi

text: Carangi muutti 18-vuotiaana kotikaupungistaan Philadelphiasta New Yorkiin, jossa hän loi mallinuransa. Samoihin aikoihin Carangille alkoi kehittyä heroiiniriippuvuus, mistä johtuen hänen uransa päättyi jo 1980-luvun alussa. Viimeinen kuva Carangista oli "Cosmopolitan"in kannessa vuonna 1982. Hän sairasti AIDSia ja kuoli siihen vuonna 1986. Carangilla todettiin AIDS hänen sairastuttuaan keuhkokuumeeseen. Tuohon aikaan sairautta ei juurikaan tunnettu, ja Carangin tapauksessa se havaittiin liian myöhään.


title: Gia Carangi

text: Carangin elämästä on tehty elokuva "Gia", jossa häntä esitti Angelina Jolie. Dokumenttielokuva nimeltä "The Self-Destruction of Gia" julkaistiin muutama vuosi myöhemmin, vuonna 2003. Dokumentti käsittelee Carangin elämää ja henkilökohtaisia ongelmia.


title: MAME

text: MAME on kotitietokoneille tarkoitettu emulaattoriohjelma. Sen tarkoituksena on emuloida mahdollisimman tarkasti niin monta kolikkopeliä kuin mahdollista, säilyttääkseen vanhat pelit elossa ja pelattavina. Sana MAME on lyhenne sanoista Multiple Arcade Machine Emulator eli suunnilleen "kolikkopelimoniemulaattori".


title: MAME

text: MAME:sta on olemassa versio useille eri käyttöjärjestelmille kuten Windows, Mac OS X ja Unix-variantit mukaan lukien Linux.


title: MAME

text: MAME:n virallisen kotisivun mukaan sen ensimmäisen version (0.1) julkaisi helmikuussa 1997 Nicola Salmoria. Uusin versio tukee tuhansia pelejä ja tuki kasvaa versio versiolta. Kaikki pelit eivät kuitenkaan toimi pelattavasti.


title: MAME

text: MAME koostuu useasta eri komponenteista: suoritinemulaattorista, joka jäljittelee usean eri pelilaitteen suoritinta; syöte-emulaattorista, joka kuvaa pelikoneiden ohjauslaitteet PC:n ohjauslaitteille, kuten näppäimistölle; ja emulaattorista, joka emuloi pelikoneiden ääniä ja näyttölaitteita. Ainoa asia, jota MAME ei tarjoa on pelin ROM-tiedosto eli peli itse.


title: MAME

text: MAME-projekti sanoo päätarkoituksekseen dokumentoida pelilaitteita ja MAME ottaakin hyvin puhdasoppisen lähtökohdan emuloimiseen pidättäytyen käyttämästä keinoja, joilla pelien emuloimisesta tulisi nopeampaa, mutta joiden vuoksi tarkkuus kärsisi, kuten monet muut emulaattorit, esimerkiksi UltraHLE, tekevät. Esimerkiksi 3D-pelejä emuloidessaan MAME ei hyödynnä nykyaikaisten näytönohjainten ja rajapintojen tehokkaita 3D-ominaisuuksia, sillä niiden tuottaman grafiikan ulkoasua ei voi täysin määritellä.


title: MAME

text: MAME:ssa jokainen emuloitava komponentti emuloidaan matalimmalle mahdolliselle tasolle aina yksittäisiin rekistereihin ja konekielikäskyihin asti. Tämän seurauksena MAME:n tuottama emulaatio on erittäin tarkka (yleensä pikselintarkka), mutta laitevaatimukset emulaattorin ajamiseksi saattavat nousta korkeiksi. Koska MAME:n tarkoitus on emuloida pääasiassa vanhoja pelejä, suurin osa peleistä kuitenkin toimii keskitasoisella PC-tietokoneella.


title: MAME

text: Modernimmat kolikkopelikoneet käyttävät nopeita RISC-prosessoreita, matematiikkaprosessoreita ja muita laitteita, joita on hankala emuloida nopeasti. Joidenkin uudempien järjestelmien pelit eivät toimi pelattavasti edes nopeimmilla olemassa olevilla PC-tietokoneilla.


title: MAME

text: Useimmissa kolikkopelilaitteessa pelin data (joka koostuu itse pelin ajettavasta koodista, grafiikasta ja äänistä) varastoidaan ROM-siruille. Joskus käytetään myös muita medioita, kuten kasetteja, levykkeitä ja kiintolevyjä. Näiden laitteiden sisältö voidaan kopioida ulkopuoliseen muistiin tiedostoksi ”dumppaukseksi” kutsutussa prosessissa. Syntynyttä tiedostoa kutsutaan ROM-tiedostoksi, koska se sisältää kopion alkuperäisen ROM-sirun sisällöstä. Jotta peliä voisi pelata MAME:n avulla, MAME tarvitsee alkuperäisen pelin kaikkien muistisirujen sisällöt ROM-tiedostojen muodossa. MAME ei sisällä valmiiksi näitä tiedostoja tekijänoikeudellisista syistä.


title: MAME

text: ROM-tiedostot on mahdollista hankkia laillisesti seuraavilla tavoilla.Koska yllä kuvatuilla tavoilla ei ole mahdollista hankkia kuin osa ROM-tiedostoista, ja koska monet ihmiset eivät välitä tekijänoikeuslaista, leviävät ROM-tiedostot Internetissä lukuisten eri kanavien välityksellä laittomasti ilman tekijänoikeudenhaltijan lupaa. Näitä kanavia ovat ainakin www-sivut, uutisryhmät ja vertaisverkko-ohjelmat. Lähes kaikkien vanhojen kolikkopelien ROM-piirien sisällöt on dumpattu ja ladattu Internetiin. MAME-projektin ollessa nuori, asianharrastajat etsivät dumppaamista varten vanhoja kolikkopelejä muun muassa varastohalleista.


title: MAME

text: MAME:n omistaminen tai levittäminen ei sinänsä ole laitonta, koska se on vain emulaattori. Jotkin yhtiöt kuten Sony ovat yrittäneet estää emulaattoreiden levityksen, mutta ovat tässä epäonnistuneet. Tähän mennessä MAME:n kehitystyöryhmää vastaan ei ole nostettu vielä yhtään oikeusjuttua.


title: MAME

text: Vaikka emulaattorit eivät olekaan laittomia, useimmat niiden ROM-tiedostoista ovat tekijänoikeuslain alaisia. MAME:n lisenssiehdot kieltävätkin näiden tiedostojen levittämisen sen mukana.


title: MAME

text: MAME käytti omaa copyleft-tyyppistä lisenssiä vuoteen 2016 saakka, jolloin lisenssi korvattiin BSD ja GPL -tyyppisellä lisenssillä.


title: Brian Piccolo

text: Brian Piccolo (31. lokakuuta 1943 – 16. kesäkuuta 1970) oli yhdysvaltalainen amerikkalaisen jalkapallon pelaaja, joka pelasi Chicago Bearsissä vuosina 1966–1969. Hän valmistui Wake Forestin yliopistosta. Piccolo kuoli kivessyöpään 26-vuotiaana. Hänen elämänsä vaiheista tehtiin myöhemmin elokuva "Brian's Song", jossa Piccoloa esitti James Caan.


title: Delos

text: Delos () on Kreikan saari, joka kuuluu Kykladien saariryhmään ja sijaitsee sen keskellä. Saaren pinta-ala on 3,4 neliökilometriä ja asukasluku 24 (vuonna 2011). Hallinnollisesti Delos kuuluu Mýkonoksen kuntaan, Mýkonoksen alueyksikköön ja Etelä-Egean saarten alueeseen.


title: Delos

text: Antiikin aikana Delos oli yksi merkittävimmistä panhelleenisistä eli yleiskreikkalaisista kulttipaikoista. Se tunnetaan Apollonin ja Artemiin pyhäkköalueestaan sekä siitä, että se antoi nimen Deloksen meriliitolle. Delos on Kreikan merkittävimpiä arkeologisia alueita. Se on myös Unescon maailmanperintökohde vuodesta 1990.


title: Delos

text: Deloksen kulttikeskus sijaitsee arkeologisen alueen pohjoisosassa ja asuinkorttelit ja kaupallinen alue eteläosassa. Alueen nähtävyyksiä ovat muun muassa useiden temppelien (muun muassa suuri Apollonin temppeli), agoroiden, stoien ja hienosti koristeltujen yksityistalojen rauniot sekä Pyhä järvi ja sen Leijonaterassin leijonapatsaat. Arkeologisen alueen yhteydessä toimii Deloksen arkeologinen museo.


title: Delos

text: Delos sijaitsee Välimereen kuuluvassa Egeanmeressä Mýkonoksen lounaispuolella sen ja Ríneian välissä. Saari sijaitsee keskellä Kykladeja, ja koko Kykladien saariryhmä on saanut nimensä siitä, että sen on nähty muodostavan kehän juuri Deloksen ympärille.


title: Delos

text: Delos on antiikin aikaiseen merkittävyyteensä nähden pienikokoinen ja suhteellisen matala. Saaren suurin pituus pohjois-eteläsuunnassa on noin viisi kilometriä ja suurin leveys itä-länsisuunnassa noin 1,3 kilometriä. Saaren korkein kohta on Kýnthos-vuori (112 metriä). Delos on kokonaisuudessaan arkeologista aluetta ja suojeltu. Saarella asuu nykyisin lähinnä arkeologeja, vartijoita ja muuta arkeologiseen alueeseen liittyvää henkilöstöä.


title: Delos

text: Kreikkalaisen mytologian mukaan Delos-saari oli alun perin Koioksen ja Foiben tytär ja Leton sisar Asteria, joka hyppäsi mereen paetakseen Zeuksen ahdistelua. Joidenkin myyttiversioiden mukaan hän oli ensin Ortygian saari, jolla Leto synnytti Zeukselle Artemiin. Sittemmin saari olisi ajelehtinut Egeanmerelle. Egeanmerellä Asteria-Delos joka tapauksessa kiinnittyi paikalleen, kun häntä ahdisteli vuorostaan Poseidon. Deloksena saari oli paikka, jossa Leto synnytti Artemiin veljen Apollonin. Ortygian ja Deloksen yhdistäminen joissakin myyttiversioissa saa aikaan sen, että sisarukset olisivat sittenkin syntyneet samalla saarella, joka vain oli eri aikoina eri paikoissa.


title: Delos

text: Nimi "Delos" tarkoittaa muinaiskreikassa ”selvää” ja ”näkyvää”, mikä viittaa sen nousemiseen merestä. "Ortygia" oli saaren toinen nimi. Merkittävimpiä antiikin aikaisia tekstejä saaresta ovat "Homeerinen hymni Apollonille" sekä Kallimakhoksen "Hymni Delokselle". Delos mainitaan myös Homeroksen "Odysseiassa". Mytologian mukaan saari oli myös kaarialaisten merirosvojen tukikohta, kunnes Kreetan kuningas Minos ajoi heidät pois.


title: Delos

text: Delos on ollut asuttu viimeistään varhaisella pronssikaudella 2000-luvun lopulla eaa. Tuolta ajalta on löydetty asutus Kýnthos-vuoren huipulta. 1000-luvun eaa. alkupuolella saari vaikuttaa olleen vailla asutusta. Jossain vaiheessa 1000-lukua eaa. saarella oli mykeneläinen asutus. Manner-Kreikan joonialaiset saapuivat saarelle Kreikan pimeinä vuosisatoina noin 1000 eaa. ja toivat mukanaan Apollonin kultin. Vuoden 700 eaa. tienoilla saari oli naksoslaisten hallinnassa ja toimi joonialaisten uskonnollisena keskuksena. Viimeistään 600-luvulta eaa. lähtien saari kehittyi merkittäväksi panhelleeniseksi eli yleiskreikkalaiseksi kulttikeskukseksi, ja sinne rakennettiin ensimmäinen suurempi temppeli, joka sijaitsi myöhemmän Poros-temppelin paikalla.


title: Delos

text: 500-luvulla eaa. Deloksen osa Apollonin palvonnassa oli jo hyvin korkea. Vuonna 550 eaa. Kykladit muutoin valloittanut Samoksen tyranni Polykrates kunnioitti saaren pyhyyttä. Apollonin Poros-temppeli rakennettiin noin vuonna 550–525 eaa. Ateenan tyranni Peisistratos puhdistutti saaren noin vuonna 543 eaa. Tuolloin kaikki saarella Apollonin pyhäkön ympäristössä olleet haudat poistettiin.


title: Delos

text:
Persialaissotien aikana vuonna 490 eaa. deloslaiset pakenivat Tenokselle, mutta persialaiset jättivät saaren rauhaan. Persialaissotien jälkeen Deloksesta tuli Ateenan johtaman Deloksen meriliiton nimellinen keskus ja kassan säilytyspaikka vuosiksi 478–454 eaa. Liiton tarkoituksena oli Persian uhan torjuminen jatkossa, ja jokainen liiton jäsen lähetti jäsenmaksunsa Delokselle. Ajatus oli, että tämä estäisi mitään kaupunkivaltiota nousemasta liian hallitsevaan asemaan liitossa. Myöhemmin Ateena kuitenkin nousi liiton ehdottomaan johtoasemaan ja kassa siirrettiin sinne. Noin 475–450 eaa. saarelle alettiin rakentaa sen suurinta Apollonin temppeliä, Deloslaista Apollonin temppeliä. Vuonna 426 eaa. ateenalaiset puhdistivat Deloksen toistamiseen, ja kaikki saaren haudat siirrettiin viereiselle Rheneian (nykyinen Ríneia) saarelle. Siitä lähtien kenenkään oli kiellettyä syntyä tai kuolla Deloksella, vaan näiden tuli tapahtua Rheneialla. Tämän jälkeen 425–417 eaa. ateenalaiset rakennuttivat saarelle Ateenalaisen Apollonin temppelin.
Peloponnesolaissodan lopulla 404–394 eaa. Sparta palautti saaren itsenäisyyden. Toisen Ateenan liiton aikana vuosina 378–314 eaa. saari oli kuitenkin jälleen Ateenan vallan alla. Hellenistisenä aikana vuosina 314–166 eaa. saari oli jälleen itsenäinen. Tuo aika oli saaren suurinta kukoistuskautta, ja monet hellenististen valtakuntien kuninkaat rakensivat saarelle hienoja rakennuksia. Saarta hallitsivat neljä hierooppia ("hieropes") eli pappis-virkamiestä.


title: Delos

text: Ensimmäiset roomalaiset kauppiaat asettuivat Delokselle noin vuonna 250 eaa. Roomalaiset valloittivat saaren vuonna 166 eaa. ja antoivat sen ateenalaisten haltuun. Saaresta tehtiin vapaasatama ja merkittävä kauppakeskus kilpailemaan Rhodoksen kanssa. Vuonna 146 eaa. Korintin tuhon jälkeen korinttilaiset kauppiaat siirtyivät Delokselle, mikä lisäsi sen merkitystä. Tänä aikana saarelle saapuivat myös muualta, kuten Egyptistä, tuodut kultit.


title: Delos

text: Näin Delos kehittyi ajan kuluessa paitsi kulttikeskuksena myös laajaksi kaupungiksi ja merkittäväksi kauppapaikaksi ja satamaksi. Vuonna 90 eaa. saarella asui arviolta 30 000 henkeä. Roomalaisella ajalla saari oli erityisesti merkittävä orjakaupan keskus, ja Strabon kertoo jopa 10 000 orjan vaihtaneen omistajaa yhtenä päivänä. Apollonin temppelin alue kuitenkin säilyi Deloksen sydämenä.


title: Delos

text:
Saaren Delia-juhla järjestettiin joka neljäs vuosi, alun perin vuosittain. Juhlia vietettiin Apollonin syntymän kunniaksi ja niihin kuului urheilu- ja musiikkikilpailuja, joita varten saarelle rakennettiin teatteri, stadion ja hippodromi. Samalla juhlat toimivat saaren markkinatapahtumana. Juhlat vetivät puoleensa kävijöitä muilta Egeanmeren saarilta ja mantereelta saakka. Ateena lähetti juhliin kolmisoudulla pyhän lähetystön. Antiikin aikaan saarella toimi myös suosittu oraakkeli. Deloksen mukaan on saanut nimensä eräs geometrinen konstruktiotehtävä, "Deloksen probleema" eli kuution kahdentaminen.
Mithridates VI:n aloittamassa niin kutsutussa ensimmäisessä Mithridateen sodassa vuonna 88 eaa. Mithridateen sotapäällikkö Menofanes hyökkäsi saarelle ja surmasi tai orjuutti sen väestön. Kuolleita kerrotaan olleen 20 000. Vuonna 86 eaa. roomalainen Sulla valtasi saaren takaisin ja antoi sen jälleen ateenalaisille. Saarta rakennettiin uudelleen, mutta vuonna 69 eaa. saaren tuhosivat Mithridateen liittolaisen Athenodoroksen johtamat merirosvot. Vielä tämän jälkeen roomalaiset linnoittivat kaupungin Triariuksen johdolla, mutta tämä ei estänyt sen vääjäämätöntä taantumista. Saari oli lähes kokonaan hylätty viimeistään 100-luvulla jaa. 200-luvulla ateenalaiset yrittivät myydä saaren, mutta kukaan ei halunnut ostaa sitä. Varhaiskristillisenä aikana saarella oli jonkinlaista asutusta, mutta sen uskonnollinen merkitys päättyi lopullisesti. 500-luvun puolessa välissä alueen etelälaitaan Deloslaisten agoran viereen rakennettiin Pyhälle Kerykokselle omistettu basilikakirkko, ja vielä 600-luvulla Asklepieionin viereen toinen basilika. Lopullisesti saari hylättiin 600-luvun jälkeen.


title: Delos

text: Turkkilaiset osmanit valtasivat saaren vuonna 1566. Vähäinen asutus poltti antiikin aikaisten rakennusten marmoria kalkiksi. Merirosvot vaivasivat saarta aina 1800-luvun alkupuolelle saakka. Ensimmäiset varsinaiset länsimaiset matkailijat saapuivat saarelle 1700-luvulla sen muinaisen maineen houkuttamina. Alueelta vietiin taideteoksia ja niiden osia 1800-luvulle saakka. Tuolloin käynnistyivät myös tieteelliset tutkimukset.


title: Delos

text: Deloksen varsinaiset arkeologiset kaivaukset alkoivat vuonna 1873. Ne on suorittanut École française d’Athènes eli ranskalainen arkeologinen koulu Ateenassa. Pääosa kaivauksista suoritettiin vuosina 1904–1914. Laajoja kaivauksia tehtiin myös vuosien 1958–1975 välillä. Kaivaukset jatkuvat edelleen, ja saarella on ranskalaisten vakituinen kaivaustalo. Delos liitettiin Unescon maailmanperintöluetteloon vuonna 1990.


title: Delos

text: Delos on ollut suurikokoinen kaupunki ja myös sen raunioita on kaivettu esiin laajalta alueelta. Vaikka Delos tuhoutui roomalaisella ajalla, sen rauniot ovat säilyneet nykyaikaan suhteellisen hyvin siksi, että saari hylättiin, eikä antiikin aikaisten rakennusten päälle rakennettu myöhemmin mitään. Rakennusten jäänteitä on sekä arkaaiselta, klassiselta, hellenistiseltä että roomalaiselta ajalta.


title: Delos

text: Deloksen arkeologinen museo esittelee saarelta tehtyjä löytöjä. Museo sijaitsee arkeologisen alueen itälaidalla.


title: Delos

text: Delokselle saavuttiin satamien kautta. Satamat olivat Pyhä satama ja kauppasatama. Nykyisin ensimmäisenä sataman jälkeen on vastassa Kompetaliastien agora. Siltä alkoi pohjoiseen pyhäkköalueelle suuntautunut Pyhä tie. Se kulki Filippoksen stoan sekä niin kutsutun Etelästoan välistä Deloslaisten agoran ohi ja johti pyhäkköalueen eteläiselle portille eli Propylonille. Varsinaisella pyhäkköalueella sijaitsi ensimmäisenä rakennus, joka tunnetaan Naksoslaisten talona. Pyhäkköalueen päätemppelit olivat kolme Apollonille omistettua temppeliä, joista suurin oli Deloslainen Apollonin temppeli, sekä Artemiin temppeli. Pyhäkköalueen pohjoispuolella sijaitsi Pyhän järven alue, joka oli saaren Apollon-kultin varsinainen pyhä paikka. Sen lähellä sijaitsivat muun muassa Leijonaterassi ja Leton tempeli. Myöhemmin järven ympärille syntyi varakkaiden yksityistalojen alue, jossa sijaitsi muun muassa niin kutsuttu Järvitalo. Järven eteläpuolelle rakennettiin Italialaisten agora.


title: Delos

text: Pyhän alueen eteläpuolella sijaitsi niin kutsuttu Teatterikortteli, jossa sijaitsi Deloksen teatterin lisäksi paljon hienosti koristeltuja yksityistaloja, kuten Dionysoksen talo, Kleopatran talo ja Naamioiden talo. Kýnthos-vuoren rinteessä oli lukuisia pienempiä ja suurempia pyhäkköjä ja temppeleitä, joista monet oli omistettu ulkomailta tuoduille kulteille, sekä Kynthoksen luola. Vuoren huipulla sijaitsi Kynthoksen Zeuksen ja Athenen pyhäkkö. Stadionin ja hippodromin alue sijaitsi kaupungin koillislaidalla.


title: Delos

text: Deloksen arkeologinen alue voidaan jakaa seuraaviin seitsemään alueeseen:


title: Delos

text: Apollonin ja Artemiin pyhäkköalueen merkittävimmät rakennukset, rakennelmat ja muut kohteet ovat (numerot viittaavat kaavakuvaan 1):


title: Delos

text: Deloksen muut merkittävimmät rakennukset, rakennelmat ja muut kohteet ovat (numerot viittaavat kaavakuvaan 2):


title: Delos

text: Apollonin ja Artemiin pyhäkköalue sijaitsee suurin piirtein Deloksen arkeologisen alueen keskellä. Pyhäkköalueen ydin ovat kolme Apollonille omistettua temppeliä, jotka ovat arkaainen Poros-temppeli (n. 550–525 eaa.) sekä klassisella kaudella rakennetut Deloslainen Apollonin temppeli (n. 475–450 eaa.) ja Ateenalainen Apollonin temppeli (n. 425–417 eaa.). Temppelien pohjoispuolella oli puolikaaren muotoisessa rivissä joukko aarrekammioiksi kutsuttuja rakennuksia. Temppeleiden lähellä sijaitsi myös Naksoslaisten kolossi eli kymmenmetrinen naksoslaisten 500-luvulla eaa. pystyttämä Apollonia esittänyt kuros-patsas.


title: Delos

text: Apollonin temppelien edessä niiden länsipuolella oli Apollonille omistettu Keraton eli sarvista tehty alttari. Pyhäkköalueen länsilaidalla sijaitsi Artemiin temppeli, joka rakennettiin vuonna 179 eaa. arkaaisen 600-luvulla eaa. rakennetun temppelin paikalle. Sen lähellä olivat hyperborealaisten Laodiken ja Hyperokhen hauta. Pyhäkköalueen länsilaitaa rajasi Naksoslaisten stoa. Pyhäkköalueen etelälaidalla heti Apollonin temppelien eteläpuolella sijaitsi Naksoslaisten talo, joka oli näiden kokoontumispaikka saarella.


title: Delos

text: Pyhäkköalueen luoteiskulmassa Artemiin temppelin pohjoispuolella sijaitsivat niin kutsuttu Thesmoforeion, jossa oli Demeterin ja Persefonen pyhäkkö, sekä Ekklesiasterion. Pyhäkköalueen pohjoislaitaa rajasi pitkä Antigonoksen stoa. Sen edessä sijaitsi hyperborealaisten Opiksen ja Argen mykeneläisaikainen hauta, joka oli reunustettu puolikaarenmuotoisella muurilla. Pyhäkköalueen länsilaidalla sijaitsi Neorion, jonka sisällä oli merisotavoiton muistoksi säilötty kolmisoutu. Rakennus tunnetaan myös nimellä Härkämuistomerkki. Neorionin lähellä sijaitsivat Prytaneion ja mahdollinen Buleuterion sekä Zeus Soterin ja Zeus Polieuksen alttari.


title: Delos

text: Pyhäkköalueen eteläsivulla oli Propylon eli alueen pylväikkösisäänkäynti. Heti pyhäkköalueen eteläpuolella sijaitsi Deloslaisten agora. Agoran länsisivulla sijaitsi Etelästoa ja sen vieressä Filippoksen stoa. Niiden välistä kulki Pyhä katu, joka johti satamasta Propylonille ja pyhäkköalueelle. Agoran eteläpuolella ovat nykyisin myös Pyhän Kerykoksen basilikakirkon rauniot, jotka ovat alueen ainoat varhaiskristilliset jäänteet.


title: Delos

text: Pyhäkköalueen lounaispuolella lähellä nykyistä satamalaituria ja alueen sisäänpääsyä sijaitsi Kompetaliastien agora. Pyhäkköalueen luoteispuolella sijaitsi puolestaan Theofrastoksen agora. Sen laidalla oli suurikokoinen niin kutsuttu Hypostyylihalli, joka tunnetaan myös Poseidonin stoana. Pyhäkköalueen itäpuolella sijaitsi Dionysoksen pyhäkkö, joka tunnetaan ennen kaikkea sen edessä seisovista suurista falloksista. Sen lähellä sijaitsi niin kutsuttu Minoen lähde.


title: Delos

text: Pyhä järvi sijaitsee pyhäkköalueen pohjoispuolella. Arkaaisella kaudella paikka oli Leton temenos eli pyhäkköalue. Järven rannan uskottiin olleen paikka, jossa Leto synnytti Apollonin myöhemmin pyhänä pidetyn palmupuun juurella. Paikalla oli ollut kulttitoimintaa viimeistään mykeneläisellä ajalla. Järvi oli alun perin lähes pyöreä ja myöhemmin ovaalin muotoinen. Nykyisin se on kuivattu.


title: Delos

text: Järven länsipuolella sijaitsee niin kutsuttu Leijonaterassi, jonka edestä kulkee Leijonien katu. Terassin penkereellä oli rivissä joukko naksoslaisten noin 620–600 eaa. lahjoittamia leijonapatsaita, joiden tehtävänä oli vartioida järveä. Patsaita oli alun perin arviolta 9–16. Nykyään niitä on saarella jäljellä viisi. Alkuperäiset veistokset ovat arkeologisessa museossa, ja niiden paikalla on kopiot.


title: Delos

text: Heti Pyhän järven eteläpuolella sen ja pyhäkköalueen välissä sijaitsee Italialaisten agora eli roomalaisten ja muiden Italiasta tulleiden kauppiaiden noin 110–88 eaa. rakennuttama kauppapaikka. Järven lounaispuolella Italialaisten agoran vieressä sijaitsivat Leton temppeli (noin 550 eaa.), joka oli omistettu Apollonin ja Artemiin äidille, sekä Kahdentoista jumalan temppeli (n. 320–280 eaa.).


title: Delos

text: Järven pohjois- ja luoteispuolella oli asuinrakennusten kortteleita, joissa oli lukuisia hellenistisellä ajalla rakennettuja hienosti koristeltuja yksityistaloja, kiltataloja sekä julkisia rakennuksia. Tunnetuimpiin kuuluu niin kutsuttu Järvitalo. Muita olivat muun muassa Diadumenoksen talo, Poseidoniastien talo ("koinon"), Kukkulatalo ja Koomikkojen talo. Järvitalon vieressä sijaitsivat myös niin kutsutut Graniittipalaistra ja Järven palaistra. Alue vaikuttaa rakennetun jonkinlaisen suunnitelman mukaan.


title: Delos

text: Deloksen teatteri sijaitsee pyhäkköalueesta etelään. Se oli rakennettu noin vuonna 280 eaa. Teatteri on tyypillinen puolikaarenmuotoinen kreikkalainen teatterirakennus, joka avautuu länteen eli merelle päin. Siinä oli tilaa noin 5 500 katsojalle. Teatteria käytettiin muun muassa Delia-juhlien näytelmäkilpailuissa.


title: Delos

text: Teatterin ympärillä oli laaja niin kutsuttu Teatterikortteli, jossa on Pyhän järven alueen tavoin lukuisia hellenistisellä ajalla rakennettuja vauraita yksityistaloja. Alue oli Deloksen varhaisin asuinalue, ja päin vastoin kuin järven alue sitä ei oltu rakennettu erityisen suunnitelmallisesti. Monet talot olivat kaksikerroksisia, ja niissä oli peristyyli- eli pylväspihat ja mosaiikein koristellut lattiat. Pääosa kaivetuista taloista on teatterin pohjoispuolella. Merkittävimmät tunnetaan nimillä Dionysoksen talo, Kleopatran talo ja Kolmikärjen talo. Teatterin itäpuolella on asuinkortteleita, jotka on tutkittu vain osittain. Tämän alueen tunnetuimmat talot ovat Naamioiden talo ja Delfiinien talo.


title: Delos

text: Teatterille johtaa Kompetaliastien agoralta alkunsa saava mutkitteleva niin kutsuttu Teatterin tie, joka kulkee Teatterikorttelin läpi.


title: Delos

text: Kýnthos-vuoren rinteen alue sijaitsee teatterin itäpuolella vuoren länsirinteessä. Alempana rinteessä oli joukko asuintaloja, joista merkittävimpiä ovat Hermeen talo sekä hieman ylempänä Inopoksen talo, joka sijaitsi rinteellä virranneen Inopos-joen varrella. Sen lähellä sijaitsi suuri Inopoksen vesisäiliö, johon joen vettä kerättiin. Myytin mukaan joen alkuperä oli Egyptin Niili-virrassa. Hermeen talon lähellä sijaitsi Stesileoksen Afrodision eli Afroditelle omistettu pyhäkkö.


title: Delos

text: Vuorenrinteessä sijaitsi myös suuri joukko ulkomailta tuotujen kulttien ja jumalten pyhäkköjä 100-luvulta ja ensimmäiseltä vuosisadalta eaa., kuten Syyrialaisten jumalten pyhäkkö sekä joukko Serapiksen temppeleitä eli Serapeioneita (A, B ja C). Niistä varhaisin, Serapeion A, sijaitsi Hermeen ja Inopoksen talojen välissä. Serapeion B sijaitsi ylempänä Inopoksen talon itäpuolella ja Serapeion C hieman etelämpänä. Viimeksi mainitun yhteydessä sijaitsivat myös Egyptiläisten jumalten temppeli sekä erillinen Isiksen temppeli.


title: Delos

text: Alueen pyhäkköihin kuului myös Samothrakeion, joka oli omistettu Samothraken Suurille jumalille. Se rakennettiin kahdessa vaiheessa 300–100 eaa. Siihen liittyi Mithridateen muistomerkki (102–101 eaa.). Alueen eteläosassa sijaitsee Heran temppeli (n. 500 eaa.) Sen läheltä lähtee tie kohti Kýnthos-vuoren huippua.


title: Delos

text: Kýnthos-vuori sijaitsee arkeologisen alueen kaakkoisosassa. Vuoren ylärinteessä sijaitsevat Kynthoksen luola, johon liittyi Herakleelle omistettu pyhäkkö, sekä Agathe Tykhen pyhäkkö, joka oli omistettu hyvän onnen henkilöitymälle. Alun perin pyhäkkö tunnettiin nimellä Filadelfeion. Vuoren huipulla sijaitsee Kynthoksen Zeuksen ja Athenen pyhäkkö eli Kyntheion. Sen paikalla oli varhaisin saarelta tunnettu asutus 2000-luvun lopulla eaa. Vuoren pohjoisrinteessä oli Iamnian ja Askalonin jumalten pyhäköt.


title: Delos

text: Pyhän järven itäpuolella sijaitsi Arkhegesion eli arkaainen Anioksen pyhäkkö (500-luku eaa.), joka oli omistettu Deloksen myyttiselle arkhegeteelle ja kuninkaalle. Sen ja Graniittipalaistran välissä sijaitsi hippodromi, joka oli rakennettu pohjois-eteläsuunnassa. Hippodromia ei tunneta tarkasti, eikä siellä välttämättä ollut paljoakaan rakennelmia, sillä sen alue toimi ilmeisesti myös maanviljelyskäytössä.


title: Delos

text: Stadion sijaitsi kauempana järvestä koilliseen lähellä saaren itärannikkoa. Sen juoksuradan pituus oli 182 metriä ja myös se oli rakennettu pohjois-eteläsuunnassa. Stadionin lounaiskulmassa sijaitsi gymnasion (200-luku eaa.). Hippodromia ja stadionia käytettiin Delia-juhliin liittyneissä urheilukilpailuissa ja gymnasionia niihin harjoiteltaessa. Niiden ympärillä oli asuinkortteleita. Itärannalla stadionin lähellä sijaitsi Deloksen synagogaksi kutsuttu rakennus, joka on mahdollisesti vanhin tunnettu synagoga. Toisaalta sen tunnistus on myös kyseenalaistettu.


title: Delos

text: Deloksessa oli antiikin aikana kaksi satamaa. Pyhä satama sijaitsi pohjoisempana nykyisen satamalaiturin pohjoispuolella Theofrastoksen agoran ja Kompetaliastien agoran välisellä ranta-alueella. Kauppasatama sijaitsi etelämpänä nykyisen satamalaiturin eteläpuolella Teatterikorttelin kohdalla sijaitsevalla ranta-alueella sekä siitä etelään. Sen yhteydessä oli Satamakortteleina tunnettu alue. Kauppasataman lähellä sijaitsivat mahdollinen Dioskurion eli Dioskuureille omistettu pyhäkkö sekä Asklepieion eli Asklepioksen pyhäkkö.


title: Delos

text: Triariuksen vuonna 69 eaa. rakentaman linnoitusmuurin jäänteitä on näkyvillä kauppasataman lähellä sekä muun muassa Pyhän järven itäpuolella.


title: Delos

text: Deloksen hautausmaa sijaitsi klassiselta kaudelta lähtien viereisellä Rheneian eli Ríneian saarella. Myös siellä on suoritettu arkeologisia kaivauksia.


title: Delos

text: Delokselta tehdyt esinelöydöt ovat pääosin Deloksen arkeologisessa museossa. Näihin kuuluvat muun muassa Leijonaterassin alkuperäiset leijonat sekä suuri joukko kuros- ja kore-veistoksia ja muita pyhäkön saamia votiivilahjoja. Kaikkein merkittävimmät taide-esineet on viety Kansalliseen arkeologiseen museoon Ateenaan. Näihin kuuluvat muun muassa veistokset, jotka tunnetaan nimillä Diadumenos, Artemis Diadumena, Afrodite, Pan ja Eros, Deloksen pseudoatleetti, Haavoittunut gallialainen sekä Nikandren kore.


title: Mantineia

text: Mantineia (, ), myöhemmin Antigoneia (, lat. "Antigonia"), oli antiikin aikainen kaupunki ja kaupunkivaltio ("polis"), joka sijaitsi Arkadian maakunnassa keskisellä Peloponnesoksella Kreikassa. Se oli useiden nimeään kantavien taisteluiden paikka. Kaupungin arkeologinen alue sijaitsee nykyisen Trípolin kunnan Mantíneian kunnallisyksikössä, joka on nimetty antiikin aikaisen kaupungin mukaan, noin 12 kilometriä koilliseen Trípolin kaupungista.


title: Mantineia

text: Mantineian kaupunki sijaitsi Mantineian tasangolla, joka tunnetaan nykyisin Trípolin tasankona. Tasangon pituus on noin 40 kilometriä ja leveys noin 1,5–13 kilometriä, ja se sijaitsee noin 600 metrin korkeudella merenpinnasta. Tasangon länsipuolella ovat Mainalon-vuoret (nyk. Maínalo), ja itäpuolella Artemision-vuoret (nyk. Artemísio), jotka erottavat sen Argoliin alueesta. Kaupunkivaltion alueen pohjoispuolella sijaitsi Orkhomenoksen alue eli Orkhomenia. Sen ja Mantineian välillä oli matalampi kukkulajono. Mantineian eteläpuolella sijaitsi puolestaan Tegean alue eli Tegeatis. Sen ja Mantineian välillä oli Mainalonin ja Artemisionin vuorten välinen sola. Tasangon läpi virtasi Ofis-joki.


title: Mantineia

text: Mantineia on ollut asuttu viimeistään helladisella kaudella, jolloin asutus keskittyi myöhemmän akropoliin alueelle. Varhaisin maininta kaupungista on Homeroksen "Iliaan" laivaluettelossa, jossa se esiintyy yhtenä arkadialaisista kaupungeista, jotka lähettivät laivoja Troijan sotaan. Kreikkalaisessa mytologiassa kaupunki sai nimensä Lykaonin pojasta Mantineuksesta.


title: Mantineia

text: Klassisella kaudella Mantineia oli viiden kylän yhteenliittymänä ("synoikismos") syntynyt kaupunki. Se oli Arkadian tärkeimpiä kaupunkeja yhdessä Tegean kanssa, jonka kanssa se usein soti. Mantineian hallinto oli demokraattinen ja sen lakeja pidettiin antiikin aikana yleisesti hyvinä. Kun Kyrenen asukkaat tarvitsivat asiassa apua, he kääntyivät mantineialaisten puoleen, ja nämä lähettivät kaupunkiin Demonaksin lainsäätäjäksi.


title: Mantineia

text: Mantineia oli alun perin liitossa Spartan kanssa, ja soti yhdessä tämän kanssa 400-luvun eaa. alkupuolen persialaissodissa. Thermopylain taisteluun mantineialaisia osallistui 500, mutta Plataiain taistelusta nämä myöhästyivät.


title: Mantineia

text: Peloponnesolaissodassa Mantineia oli aluksi edelleen Spartan puolella ja osa peloponnesolaisliittoa. Sodittuaan vuonna 423 eaa. vanhaa vihollistaan, oligarkkisesti hallittua Tegeaa vastaan se vaihtoi kuitenkin Ateenan, Argoksen ja Eliin puolelle vuonna 421 eaa. Samoihin aikoihin Mantineia liitti itseensä Parrhasian sekä myöhemmän Megalopoliin alueen.


title: Mantineia

text: Seurauksena Mantineia päätyi sotaan Spartaa vastaan, mikä johti Mantineian ensimmäiseen taisteluun vuonna 418 eaa. Se oli peloponnesolaissodan suurin taistelu ja tunnetuin Mantineian taisteluksi kutsutuista viidestä taistelusta historian aikana. Taistelussa toisella puolella olivat Sparta ja sen jäljellä olleet liittolaiset, ja toisella puolella Ateena liittolaisineen, sekä Spartaa vastaan kapinoineet kaupungit Mantineia mukaan lukien. Taistelu käytiin Mantineian eteläpuolella sen ja Tegean välisellä alueella. Sparta voitti taistelun.


title: Mantineia

text: Taistelun jälkeen Mantineia joutui Spartan alaisuuteen 33 vuodeksi. Kaupunkien välille syttyi uusi sota vuonna 385 eaa., kun Mantineia yritti vapautua Spartan vallasta. Kaupunkia piirittäessään spartalaiset ohjasivat Ofis-joen uudelleen niin, että se alkoi murentaa kaupungin muureja. Seurauksena Sparta sai kaupungin vallattua, ja pakotti sen asukkaat hajaantumaan maaseudun kyliin, joista kaupunki oli alun perin muodostettu. Noihin aikoihin Mantineian vapaiden kansalaisten määräksi arvioidaan . Sotilaita kaupungilla oli tuolloin .


title: Mantineia

text: Mantineia rakennettiin uudelleen vuonna 371 eaa. Vuonna 370 eaa. kaupunki liittyi Arkadian liittoon ja osallistui Megalopoliin rakentamiseen liiton keskukseksi. Tässä oli aktiivisena erityisesti mantineialainen Lykomedes. Kaupunki kuitenkin erosi liitosta vuonna 364 eaa. syistä, joita ei täysin tunneta, ja liittyi jälleen Spartan puolelle. Tämä johti Mantineian toiseen taisteluun, joka käytiin vuonna 362 eaa. Tässä taistelussa Ateena ja Sparta olivat liittolaisia. Theba voitti taistelun, mutta sen suurin kenraali Epameinondas kuoli taistelussa. Lopulta Theban hegemonia murtui.


title: Mantineia

text: Mantineian kolmas taistelu käytiin vuonna 295 eaa. Siinä Demetrios Poliorketes voitti Spartan. Mantineian neljännessä taistelussa vuonna 242 eaa. Aratoksen johtama Akhaian liitto voitti Agis IV:n johtaman Spartan. Mantineia liittyi Akhaian liittoon, mutta erosi siitä myöhemmin Orkhomenoksen ja Tegean ohella, ja liittyi Aitolian liittoon. Vuonna 282 eaa. samat kaupungit erosivat Aitolian liitosta ja liittoutuivat Spartan kanssa. Akhaian liitto voitti ja valloitti Mantineian vuonna 226 eaa.


title: Mantineia

text: Vuonna 222 eaa. kaupunki kapinoi ja liittyi jälleen Spartan puolelle. Makedonialaiset tuhosivat sen Antigonos Dosonin johdolla ja myivät asukkaat orjiksi. Antigonos rakennutti kaupungin uudelleen ja nimesi sen nimelle "Antigoneia". Mantineian viides taistelu käytiin vuonna 207 eaa. Siinä Akhaian liitto voitti Spartan Filopoimenin johdolla. Kaupunki säilyi olemassa roomalaisella kaudella Antigoneian nimellä 100-luvulle jaa. saakka.


title: Mantineia

text: Mantineian arkeologiset kaivaukset suoritettiin vuosina 1887–1889. Ne suoritti École française d’Athènes eli Ranskan arkeologinen koulu. 1900-luvun loppupuolelta lähtien kaivauksia ovat jatkaneet kreikkalaiset arkeologit.


title: Mantineia

text: Mantineian vanhin osa oli sen akropoliilla kukkulalla, joka tunnettiin antiikin aikana nimellä Ptolis ja nykyään nimellä Gkortsoúli. Suurin osa kaupungista sijaitsi kuitenkin tasangolla noin kilometrin akropoliista etelään. Klassisella kaudella alakaupunki oli ympäröity muurilla, jonka pituus oli noin 3,9 kilometriä, ja jossa oli arviolta 118–130 tornia ja 9 tai 10 porttia. Muurien sijainti on tunnistettavissa niiden koko matkalta, ja niitä on parhaimmillaan säilynyt noin 1,8 metrin korkeudelta.


title: Mantineia

text: Mantineiassa oli Heralle omistettu temppeli. Kaupungin agoran eli kokoontumis- ja kauppapaikan koko oli noin 85 x 150 metriä. Se oli varustettu pylväiköin. Agoran länsipuolella oli teatteri, joka oli rakennettu hellenistisellä kaudella 300-luvun lopulla tai 200-luvun alussa eaa. Teatterin halkaisija oli noin 70 metriä. Agoran ympäristössä oli myös muita julkisia rakennuksia, kuten buleuterion. Roomalaiselta kaudelta kaupungista on löydetty muun muassa kylpylä.


title: Mantineia

text: Teatterin länsipuolella oli Afrodite Symmakhian temppeli. Mantineian Poseidon Hippiokselle omistettu pyhäkkö sijaitsi kaupungin kaakkoispuolella lähempänä nykyisiä Milián ja Nestánin kyliä.


title: Mantineian taistelu

text: Mantineian taistelu voi viitata seuraaviin taisteluihin Mantineian kaupungin lähellä:


title: Kapeasaksirapu

text: Kapeasaksirapu ("Astacus leptodactylus") on itäeurooppalainen rapulaji. Suomessa sitä tavataan istutettuna Luumäen Kivijärvessä.


title: Kapeasaksirapu

text: Kapeasaksirapu muistuttaa jokirapua, mutta sen sakset ovat kapeammat ja yleensä pidemmät. Sen keskiruumis on myös pyöreämpi kuin jokiravulla. Sen kuori on piikikäs ja varsinkin vatsapuolelta muita suomalaisia rapuja vaaleampi. Suurin Suomessa pyydystetty kapeasaksirapu on 13,7 cm:n pituinen. Saksien pienuuden takia laji ei ole yhtä arvostettua ruokaa kuin täplä- ja jokirapu.


title: Kapeasaksirapu

text: Lajin alkuperäinen esiintymisalue on Itä-Euroopassa, Lähi-idässä ja Keski-Aasiassa. Se esiintyy sekä makeassa vedessä että murtovedessä. Lajia on 1800-luvulta lähtien siirretty laajalti Euroopan eri osiin, ei kuitenkaan Skandinaviaan ja Iberian niemimaalle. Laji on ollut runsas etenkin Turkissa, jossa sitä on pyydetty vientiin tuhansia tonneja.


title: Kapeasaksirapu

text:
Lajia esiintyy melko runsaasti Karjalassa, minne se on levinnyt luultavasti venäläisten huvila-asukkaiden avustuksella.
Suomessa kapeasaksirapu on istutettu laji. Lajia istutettiin muutamiin suomalaisiin vesistöihin ainakin 1920-luvulla, mutta syntyneet kannat kuolivat rapuruttoon 1950-luvulla. Yksi havainto lajista tehtiin vielä 1970-luvulla Lappeenrannan lähellä sijaitsevasta Vilkjärvestä. Lajin luultiin kuolleen Suomesta sukupuuttoon, kunnes kesällä 2002 niitä löydettiin Luumäen Kivijärvestä. Kivijärven kantakin saattaa hävitä lähivuosina, koska tauteja kestävät täpläravut ovat runsastumassa Ylä-Kivijärven vesistössä ja saattavat syrjäyttää pienemmät kapeasaksiravut, jotka eivät kestä rapuruttoa. Vuonna 2004 järveen istutettiin tuhat ankeriaan poikasta. Kasvettuaan ne todennäköisesti syövät järvestä kaikki ravut. Kivijärvi on toistaiseksi maailman ainoa järvi, jossa elää sekä joki-, täplä- että kapeasaksirapuja.


title: Martyn Bennett

text: Martyn Bennett (17. helmikuuta 1971 – 30. tammikuuta 2005) oli kanadalainen muusikko. Hän aloitti säkkipillin soittamisen 10-vuotiaana. 12-vuotiaana hän voitti palkinnon säkkipillikilpailussa Skotlannissa. 15-vuotiaana Bennett alkoi myös soittaa pianoa ja viulua sekä säveltää. Juuri ennen valmistumistaan vuonna 1993 Bennettillä todettiin kivessyöpä, josta hän kuitenkin parani.


title: Martyn Bennett

text: Bennettin ensimmäinen albumi oli vuonna 1996 julkaistu "Martyn Bennett". Hän ehti julkaista viisi albumia ennen kuin kuoli Hodgkinin lymfoomaan vuonna 2005.


title: Lea De Mae

text: Lea De Mae (oik. Andrea Absolonová, 26. joulukuuta 1976 – 9. joulukuuta 2004) oli tšekkiläinen uimahyppääjä ja myöhemmin pornonäyttelijä, joka esiintyi yli 80 elokuvassa.


title: Lea De Mae

text: Absolonová harrasti nuorena uimahyppyjä ja pääsi Tšekin olympiajoukkueeseen. Vuonna 1996 hän loukkasi kuitenkin selkänsä harjoitellessaan Atlantan kesäolympialaisiin. Absolonová yritti kuntouttaa itsensä päästäkseen vuoden 2000 Sydneyn olympialaisiin, mutta selkäongelmat jatkuivat ja hän joutui lopettamaan urheilun. Myöhemmin hän siirtyi alastonkuvien kautta pornonäyttelijäksi, taiteilijanimellä Lea De Mae. Hän toimi alalla, kunnes kuoli aivosyöpään vuonna 2004.


title: Lea De Mae

text: De Mae esiintyi yli 80 elokuvassa, muun muassa seuraavissa:


title: Sanna Kurki-Suonio

text: Sanna Kurki-Suonio on suomalainen laulaja ja muusikko, joka on toiminut monipuolisesti musiikin kentällä sekä laulajana, säveltäjänä ja sovittajana että opettajana ympäri maailmaa Euroopan eri maissa, Yhdysvalloissa ja Australiassa. Kurki-Suonio on luonteeltaan etsijä ja kyseenalaistaja. Hän onkin pyrkinyt töissään koko uransa ajan aktiivisesti laajentamaan kuvaa suomalaisesta kansanlaulusta monipuoliseksi, tunneilmaisultaan ja äänenkäytöltään laaja-alaiseksi osaksi maailman musiikkikulttuurien kirjoa.


title: Sanna Kurki-Suonio

text: Kurki-Suonio on laulanut muun muassa seuraavissa kokoonpanoissa: Hedningarna (vuosina 1990–1999); Duo Sanna Kurki-Suonio & Magnus Stinnerbom (vuosina 1999– 2002); Duo Sanna Kurki-Suonio & Riitta Huttunen; Sanna Kurki-Suonio Trio; Sanna Kurki-Suonion Kuolematon Erikoissysteemi; SANS. Lisäksi hän on ollut vierailijana muun muassa yhtyeissä Salamakannel sekä Transjoik.


title: Sanna Kurki-Suonio

text: Kurki-Suonio on tehnyt yhteistyötä niin suomalaisen kansanmusiikin- kuin rock- ja nykymusiikin tekijöiden kanssa. Vuonna 2008 hän lauloi itselleen sävelletyn roolin kahdessa oopperassa: Jovanka Trbojevicin "The Heart in the Plastic Bag" sekä Veli-Matti Puumalan "Anna Liisa" (Husso). Lisäksi hän on kantaesittänyt lukuisia Pekka Jalkasen teoksia, kuten Gilgamesh-eepokseen perustuvan "Yrtti" konserttikanteleelle ja etnsomezzosopraanolle vuonna 2000. Vuonna 1999 hän sävelsi ja esitti Kalevala 150-vuotta -juhlakonsertin tilausteoksen "Taivaantakoja" yhdessä A. W. Yrjänän kanssa. Teoksen orkestroi Henrik Otto Donner.


title: Sanna Kurki-Suonio

text: Sanna Kurki-Suonion taiteellinen tohtorintutkinto ""Laulajan hiljainen haltioituminen"" tarkastettiin 9.5.2009.Palkintoja ja muita huomionosoituksia muun muassa:


title: Jäsennin

text: Jäsennin (engl. "parser") on tietokoneohjelma, jolla tarkastetaan onko jokin sille syötteenä annettu merkkijono rakenteeltaan tietyn ohjelmointikielen kelvollinen ilmaisu ja luo ilmaisusta sitä vastaavan tietorakenteen.